url: =Banghang in Zomi Nam Ni (Zomi National Day) kibawl hiam? ~ Rev. Pau Khan Khai :: ZOMI DAILY\nBanghang in Zomi Nam Ni (Zomi National Day) kibawl hiam? ~ Rev. Pau Khan Khai\nposted on 20 February 2019 at 8:12 pm UTC+9:30 Lomkholna: News, paukhankhai, Zomi\nThumasa: Ngaihsutna tuamtuam omthei zel khaleh cihna tawh banghangin Zomi Nam Ni(Zomi National Day)i kibawl thei taktak hiam cih thutawh kisai in tawm genkhawm dihni:\nMinam Ni pianma in Minam min piangkhin hi:\n1- Kum 1891 June 23 ni-in Zomi- Pu Hau Cin Khup. leh Capt.Rose ten Fort White , Khuasak ah kiciamna bawl khin ta .\n2- Kum 1901 March in Zomi-Pu Hau Cin Khup tungah Mr. H.N. Tuck in ukpi za pia hi. Kamhau ukna sung khua 143 pha hi.\n3- Kum 1913 ciangin Zolai ineihna dingin Missionary Joseph Herbert Cope in hongbawlsak hi.Tedim ah, 1915- Matthew , 1932 in NT cihbangin Missionary pa khutpan Zolai tawh kinei toto hi.\n4- Lai neihzawh kum 35 khitteh Zomi Nam ni kumpi te leh minam makai te tungtawn in hong piangkhia pan hi, ahizongin minam apiangkhia pan hilo cihzong phawk huai mahmah kik hi.\nMidangten Zomi te Bangci in hongsam uh hiam?\n1- British ten – Chin Hills te ci.\n2- Kawlten – Chin te ci.\n3- Hakha leh Falam lam ten- Tedim te ci( Akhua tawhsam).\nEi leh ei pen ipuipa ten Zomi te na kici hi.\nEi leh ei zong tuni dong Zomi te mah ikici hi.\nZomi. minpen ihihna leh ideih min ahihi.\nBanghangin Zomi Nam Ni cithei ihihiam?\n1- Panglong Agreement bawllai in Chin Hills sung pan Zomi Pu Thawng Za Khup zong kihel in sign na thuhtektek hi.( 1947 Feb 12). Amah pen Zomi ahihi.\n2- Kawlgam in Suahtakna ingahna dingin Zomi te Thawng Za Khup in letmat nathuh ngiat hi.\n3- Minam ni pian nadingin Zomi Pu Mang Tung Nung , Pu Than Za Kai leh Pu Songtheu te kihel in PU Mang Tung Nung in hun uk hi. ( 1948 Feb 19-22). Akihel Minam pi te ahi Hakha te, Falam te leh Tedim te in amau right aneitek ahihi. Tedim gam icin Kamhau ukna gamteng pen Zomi ci in kilo ciat hi. Tua hangin Zogam leh Zomi aw akici ahihi. Atunga ipute thumteng pen Zomi ahihi.\nTua hangin Zomi National Day icih ngamna pen ipute palaisepna hang ahihi.\n4- Minam makai ten a kipsak zawh uh kum 2 khitciangin Kumpi mahmah in zong hongkipsak toto hi. HIh Minam ni pen ei Minam ciat adingin ilaktheihna pen ahidingmah ahihi.Tua hangin Zomi Nam Ni aci ihihi.\n5-Kum 1953 March 5-7 sung Chin Hills sunga omkhempeuh in Biakna kipawlna mindingin mun minsangin, midangte hongsapna leh hongpiak minsangin ei deih leh ihihna min ahi Zomi cini ci-in thuzawhna bawl uh hi. Kum 60 sung vilvel akizangkhin Zomi mintawh Zogam buppi akalsuan kimlai, Vaituamtuam tawh deihloh kikna hongpiang in kum 2013 April 23 ni-in Zomi tawh akipankhia ZBC pen honglaitat ta hi. Kipawlna ZBC abei hibek a Zomi hihna abei hilo hi.\n6- Zomi te pen Kawlgam suahtakna ngahna dingin kihel leh Zogam minam pi 3 lakah kihela, vaihawm ahih manin tuni in Zomi Nam Ni , Zomi National Day icih pen athuman mahmah ahihi.\n7- Kum 1991 in Zomi mintawh Political Party ZNC nadinga, tuni-in ZCD kici hi. Pasian hehpihna tawh Zomi te tangthu ah MP 6 tawh akalsuan laitak hi a, tu laitak Parliment sungah Chin State sungpan Minam mintawh MP angah Zomi te bek ahihi, Pasian sathau nilhna khat ahipah hi.\n7- Kum 2014 ciangin UN ah ZIUSA(Zomi Innkuan USA) in Zomi mintawh Economic and Social Council Status tawh ciaptehna hongngah to lai hi.Tuni dongin minim dingin athahat mahmah kipawlna khat hongsuak ta hi.\n8- Biakna lam ah ZBC asihzawh kum 4 khitciangin Pasian in America a ZBCA ( Zomi Baptist Churches of America)tungtawn in Kawlgam ah akisisak ZBC- Zomi pen ZBCA- USA tungtawn in BWA( Baptist World Alliance) Leitungbup dongah hong kiciamteh ta hi. (2017 July 6 ni Bangkok BWA Annual ah).\n9-Hakha leh Falam lamten Chin mintawh nabawlding uh a, ei Zomi ten Zomi mintawh ibawlding mah ahihi.\n10- Kum 2019 ciangin Kawlgam pan Zomi mintawh kipawlna ahi ZNCM( Zomi National Council of Myanmar) in UN ah Economic and Social Council Status hongngah leuleu hi. Tulai takin Kawlgam sungah Zomi National Day thupi takin abawlden kipawlna hongsuak uh hi.\nTua ahih manin Zomi National Day cihpen Zomi te adingin akici ngam mahmah ahihi.\nChin leh Zomi pen kibang hetlo in ahizongin level akikim ahihi.Kuamah kimuhdah leh kilangbawlding hilo a, ahizongin imainawt ciatding ahihi.\nKumpi nasem te leh vaituamtuam hangtawh Chin National Day aci tangtangte zong kuamah kongmawhsak naikei phot hi, ahizongin na hihna taktak uh Zomi National Day zangding na hi uh hi cihzong thei sitset kul hi.\nTuni in Leitung gam khempeuh a om Zomi khempeuh in gamgi tawh kikhenna lungsimte hemkhia in itna tawh hibang Minam ni te ibawlkhop liai liai ding mah ahihi.\nTu laitak Zomi sungah kipawlna thahat tampi om a, tuateng pen akipawlkhawm liai liai dingin akihan ciam mahmah laitak ahihi.\nLungdamna leh Lunggulhna tawh, Rev. Pau Khan Khai\nPrevious: Tuni Pasian Kammal (Feb 17, 2019)\nNext: The truth and the reality will set us free, not our status quo\n22 February 2019 at 7:34 am\nZomi hi mah hang ei, ei leh ei kilawh na hi gi ge hi. Mi ih sanggam te zong a mau leh a mau laid mah ki ci uh hi ven. Bangcih nawn ta thong ding. Ih neih taang Chin mah a hihloh phamawh hi even. Deih ta leng deih ta kei leng ih deih loh pha mawh hi ven. Na deih kei leh a vaal ding hi hang. Kawlgam suahtak na ngah lai\nin Shan Kachin Chin in let mat a thuh ciang aa suahtak na kingah a hihna phawk masa ni.\nLung dam ei, Topa thupha.


timestamp: atn

url: =Kawlzaang Cycle Zangh Thu Ni Ngawl 6000 Val ~ Thu Tatuam (Siyin News)\nKawlzaang Cycle Zangh Thu Ni Ngawl 6000 Val\nMonday, September 12, 2016 Kawlzaang 1 comment\n2016 kumh January pan August thabo dong, thukun zui nuam ngawl cycle zangh mihing 6000 val ci'n kison hi.\nTha khat tul khat phialma pha in, thukun taw kisai thuhilna mun tatuam ah thuneite in vaihawm ahihang thuni meal ki om ngawlin kison hi.\nCycle lukhu khu ngawlte sia leau sum 30,000 kyats\nLicense pua ngawlte sia leau sum 10,000 kyats pia sak ci hi.\nThukun paltan cycle te sia, ticket pia in, thukhen zumh ah leau sum piak zawk ciang, leau sum piakna ticket taw cycle thuk kik thei ci hi.\nTukumh sung babek cycle zangh thuni ngawlte tung pan leausum angaa avekpi sia kawlsum teng 1200 val ci hi.


url: =GLOBALIZATION LE ZOMITE. Agelh - Rev. Nang Khen Kham - Laibu Saal\nHome > ZOMI SIAMSIN MAGAZINE [ Vol 2 > GLOBALIZATION LE ZOMITE. Agelh - Rev. Nang Khen Kham\nGLOBALIZATION LE ZOMITE. Agelh - Rev. Nang Khen Kham\nGLOBALIZATION LE ZOMITE\nAgelh - Rev. Nang Khen Kham\nTu khanghun mipilte’n leitung pen khuata khat bangin ngaihsun lel uh a, “Global vil lage” ci ziau uh hi. Khualu pan tangko pen khuataw-ate’n zong a zak uh mah bangin kihonate zekai cih omsak nawnlo uh hi. I pute’ innah tuibukthei la i taipak bangin kikawmna-ah zong thu haksapi-in tuatlo uh hi. Kum zalom 20 beikuanin globalization khangthak hun ci uh a, leitung omzia kikhelna khat kitung hi. Mangpau-in Globalization cih pen paunam tuamtuamte’n zatpih ciat uh hi. E’n zong i gamah hih kammal mah kizang lel hi.\nTanglai hun ci dihni; tuma pekpek kum zalom 14, 15 hun lai-in tuilu tuitaw, sim le malah kihona kikawmnate gamla kisa-in haksa kisa mahmah hi. Pute’ Piancit (France) pailai hun (1914) bang bel tanglai hun mah hita hi. Amaute pai lai-in kha 3 vingveng mah sawt hi. Tu laitak tua zaha hun bei nading thu om nawnlo hi. Ei mite sung pan globalization a zang masa pente hiding uh hi.\nKhua khat le khua khat thu kitheih sakna-in thaulawn, kamtai kisawl hun pen i Zogam kizopna thupipen khat ahi hi. AD kum 2000 zawh i Zogamah kizopna, thukizakna manlang zawdeuh ta hi. Laitai ding mihing kisawl kul nawnlo, kuli kipuaksak cihbang zong kullua nawnlo ding hita hi. Zogamah sakol pai theih lamneu ahihnak leh motor cycle (bike) paisak gawpmai uh hi. TedimCiau kikal bangah motor golpipi pai thei ding hita hi. Laitui, Tuithang-ate bang bel zingmeh ding lei-in Tedim taipak ziauziau uh hi. Kum 2000 cinzawh i Zogamah globalization tawh hong tonkhawm uh ahi kikawmna lamah zong khantohna tampi mah omkhin zo hi.\nTuma kum sawm hun lai-in Kawlzang ah siksakol (bicycle) in hong taih kha-in teh, kidawm un, ci-in innkuan sung thukihilhna hipen hi. Nupite bang siksakol tawh a kinawk kha tam thei mahmah hi. Kum 2000 zawh ciangin cycle in hong nawk kha inteh, cih hi leuleu hi. Siksakol zat hun lai sangin cycle zat hunah mihingte’ kidopna zong thupi zawdiak hi. Tua mah bangin tuah-siatna thuak zong kitam simsim hi. Globalization hong tu'n a kitheihna nam khat hi leuleu hi.\nTangthukan siamte’n leitung bup huamkima kizopna ahi globalization pen 3M (Marchant, Military, Mission) tawh kipan hi, ci-uh hi. Tuate in sumbawla zinna, galvai le biakna vai nasepte ahi hi. Globalization kipatcil hun kum zalom 14 hun laihawl pawlin sumbawl sumzuakna thupi takin kisem khinta hi. Vanpua lengte le gunkuangte tawh Europe mite Asia gamah zin uh hi. Vanpuakna sunga a puakkhop khak uh zusate in pulnatna (plague) Europe gamsung tunpih hi. Black death ci uh a, Europe mi 1/3 lalsak hiau hi. Zomite sung pan sumzong theite’ genna-ah 1950 kum pawlin Lamka-ah Khamtawn (suai-tawn) pua-in sumbawl hun kipan khin uh hihtuak hi. Tua teng mah tawh innpha lopha nei pawlkhat om uh hi. Tua hun lai-in natna lamdang luahuai ding omlo hi-in teh.\nAfrica gam sung pan hong piang hidinga ki-ummawh, America gam pan a muhkhiat uh HIV virus hangin natna minthang AIDS zong kum zalom 20 sungah globalization tawh unau bang ahi hi. Zinna vakna olzaw ahih manin natna puakna-ah zong manlang zaw pah hi. Zomite’n “tulai natna, natna minthang” kicihsak ziau lel hi. Globalization tawh hong tonkhawm hih natna in Zomite tam simsim mah hong bunuai hi. Malaria, TB natna neite tawh kibang uh a, Zomite’n i khenthei pak kei hi. A khansih tawh, agui azamin a lallawh zong i om hi.\n“Tullel dawna heisa paak aw kong lozo diam aw, tual hong niam dih aw” ci-a Pute Pate hunlai la kisa pen, tuhun ciangin phukgawp ihih manin lawhbaih ta hi. Sente’n Zogam sunga paak pawlkhat deih uh ahih manin sum zonna-in kinei hi. Paak khat ngah theih ding ngimna tawh singkung golpipi kiphuk giapgiap a, i supna ahih lam kiphawk zolo hi. Globalization hunah paak nangawn in man nei uh a, Zogam in tullawh hi. Pute Pate’n sing dawnah kahtoh ding a sawmsawm uh pen, globalization hunah kah kulnawn loin phuktan ding hita hi. Singkung i suan beh zokei zongin phukbeh loh ding thu globalization tawh hong tonkhawm thu ahihlam phawkhuai hi.\nAmerican scientist-te’n nuclear bomb abawl masak pen uh July 16, 1945 ni’n New Mexico ah asin uh ciang hoihlua kisa; tua zawh a sawtloin Heroshima le Nagasaki denna-in nei pah uh hi. Mi tul tampi si uh a, awn tampite’n gauvei-in vei uh hi. Hatna akici limlim pen Japan mite sungah tawkheuh ding nangawn om nawnlo hi. Ei mite’n zong thupil khata i gen “Japan-gal lel (zolo) banga,” i cih tawh kizui-in Japante pen mun khempeuh ah a gammang tawh, asi tawh khuasuak zoding dan hilo uh hi. Bang mahin zangthei kholke’n teh ci uh hi ding hiven, Americante’n Japante kiangah computer technology le huhna tawm khat hong pia dihdih uh hi. Mipil, miteisa cihbuang deihtak thasanin kipankik uh hi. Innbul muktu ahih uh hang kiphong kik thei ahih manun kum 30 sungin Asia gamte lakah apicing pen le akhangto pen hipah hi.\nNidanga Japan-gal akici pen tu-in Japan pu, Japan-lawm hita uh hi. Nidanga gal-ai, galmante khutah Japante tam simsim mah ommah ding hiven, tu-in eite adingin lawm hoihpente ahi uh hi. Amau’ khut sungah eite omkik zaw hang cileng i khial zawdiam! Sia Do Khup’ vaihawmna tawh Japan gama kizaih ahi “Ngaih Ang Lai Ah” video minthang mahmah hi. “Topa ahun tomno” la akisak nak leh, tulai natna tawh asi hi-in teh kicihsak liang hi. Hih zong eite gamah globalization in hong puak khantohna nam khat ahi hi.\nSente’ Prime Minister asem ngei Deng Xiaoping in suakta taka sumbawl theihna kongpi hong ding hihang, ci-in 1978 kum December in tangko khia a, khanlam manawh pah ditdit hi. Gam tuamtuama sumbawl siamte tawh kizomin na sem uh ahih manun, “Europe gamte le America bang tawh kilamdang nawnlo ding hita hihang ei!” aci nuam ding hita uh hi. Sen vante hong tam paha i gamsung sumbawlna, Mizogam sumbawlna dongah nuntakpih theita hihang. Sente khantohna e’n zong noptuampih lua hihang. Pasal bek hilo numeite’n zong lokuanna-in neithei uh hi. Globalization tawh unau khat mah ahi uh hi.\nItaly gammi tangval gogamh khatpen laphuah siam a, England kumpi King George I in England gammi suahna lai tawh pahtawina apiak Handel in 1741 August in Messiah Lapi aphuak hi. Pumlangzaw natna hangin pumpi zawngkhal kawmsa-in Messiah lapi ling-deldelin gelh hihtuak hi. Handel in ni 14 sung sun le zan khen theilo liangin gelh a, akpi leiphiat mahmah bang hi kici hi. Kikuigawpin simhak mahmah hihtuak lai hi. 1743 kum ciangin mipi zaktheih dingin sakding gelna nei a, langpanna le elna tampite hangin thumvei vilvel kibuaksuah hi. 1750 kumin Messiah lapi hong minthang mahmah a King George I lunglut lua ahih manin Hallelujah chorus khawk atun’ciang adinsain tua la ngai hihtuak hi. Tua thu globalization tawh hong tonkhawn a Hallelujah chorus akisak sima dinloh phamawh bangin ngaihsun dihzen hihang. Tua sangin Messiah lapi ding mah sathei hileng, dinhuai zawding hi. Lasiam mi 500te’n 1750 kum pawlin Messiah lapi dawng cingin sa uh hi. Globalization tawh i ngah khop pen Hallelujah chorus hi phot hi.\n2005 kum December in Tedim khua-a kibawl ZOFOP pawi-a lasa mi 3780 pha uh a, Hallelujah chorus asa ngeite sungah mi atampen hidingin kigen hi. I gamsung khua tuamtuam, mun tuamtuam ah Jubilee le pawi tuamtuam kibawlna-ah Hallelujah chorus sakloh phamawh bang liangin kituat kha hi. Hih la akisak ciang pawi thupi deuh le kilawmsa pongmawk hihang. Hih zong globalization in hong puak thu namkhat hi bilbel hi.\n1990 nung siah globalization in silh le ten hong puak leuleu hi. Fashion show ci uha silh le ten lahna-ah lulam zepna, tawlam zepna-a kipan sut zawhloh ding kizepna tamlua himai hi. Korea drama teng TV pan kimu ciat hi napi’n, athu-ah kinga loin silh le tenah a kinga tam simsim mah om uh hi. Samkil pan samtang; nikmong kaa liangluang peuh cihbangin ki-om hi. Tua sung pan Zominam puan nangawn Korean style tawh kibangta hi. Globalization pan hong tung i minam puante lungman huai sam ei guai! Puandum nikkaa teng puan a silh, pasal puanlaisan pen puan-aak akhui sese. Zomi ka hi ci-a khauhpai mahmah napi’n minampuan awlmawh lote globalization pan pilna ngah hi loin gilo-bel-zat-siam hileh kilawm zaw uh hi.\nSathau man khang hi, vanman kah hi ci’n kigen pahpah hi. Meh kanna sathau bek hi nawnloin datsi, diesel zong sathau kici ta hi. Sumsiam mipilte’ genna-ah leitung alauthawng sak pen in misuamte sangin sathau man khanna hanga apiang thuteng lauhuai zaw ciliang uh hi. Tua hang mah ahi diammaw Zogam buste sungah van le mihing guan acihin kiguang hi. Sathau man kah a, hibangin kiguang cileng, a mankiam hun ciangin kiguan dan ding bang mitkha tawh muthei pah ni.\nGamdang paiding thumasa-in kikoiha pilna masuan tawh, thatang masuan tawh, khantohna khatin kingaihsun hi. Khua sungah tangval vak khat kimu leh, huapa hong ciahkik maw! Apai nailo zaw! kici liang hi. Kawlzangah pilna sinna sang tuamtuam om a, nupi papite’n telpaklo uh ahih manin- Tai 9 Sang, Thu-ma sang peuh, Cikung Sang peuh kineisak mawk hi. Amin apuam a lawhsiam ding kisam lua hihang. Tai 9 Sang pan hong ciah bus tunga tangval pawlkhat bangin nuam sathei bilbel hi. Misi inn mai khawng atun uh ciang Hallelujah peuh ci’n khutbeng gawp thei uh hi. Nuihsan ding lah kilawm samlo, hehding lah hi deuhlo cih bangin eite sungah globalization tuampian zong om kiukiu hi.\nGlobalition khauhpai semsema minphatna, pahtawina zong khang deuhdeuh hi. Pilna siamna tawh kizui-in doctor bang zong kibehlap semsem hi. Zato doctor maw! Lailam doctor maw? i khensiam ding thupi sa ingh. Gtn. Dr. Hang Sai ahihleh lailam hi henla, Siavuan Nan Tal ahihleh zato lam cihbang hileh theihnop ding hun hita hi. Globalition in doctor lam zong hong puak leuleu hi a, nial khit ding kilawm lo hi. Pawlkhatte kheltat sese uh a, nang’ koilai pan doctor ngah na hiam? ci-in kantel citciat uh hi.\nKhualzinna pan ka muhkhiat globalization khat, khuapi-ate sangin khuata-ate’n zudawn zaw uh hi ci-in ka mu hi. Khuataah sumzuakte’n zu zuakna ah met pen uh ci hi. Zogam khuata-ah laitan nei khangnote om khollo uh hi. Kawlzang le khuapi dangte-ah pilna zongin khangno tampi tak om uh hi. Khuata ah tan 10 sin numeite pen khangham kisa pianta uh a, tan 10 kia tangval khat pen zi neihloh phamawh bangin ngaihsun uh hi. Pilna zonna ah khuapi le khuata kibang lo, omdan tatdan ah zong kikhai mahmah lai ahih manin globalization zatsiam ding le ngaihsun siam dingin kithawi phapha ni.\nPage 163 – 165.\nPilna Thu Thuluui/Articles ZOMI SIAMSIN MAGAZINE [ Vol 2\nItem Reviewed: GLOBALIZATION LE ZOMITE. Agelh - Rev. Nang Khen Kham Description: Rating: 5 Reviewed By: Cinpu Zomi


url: =Tuhun pen nasep a kip, a kho cih om nawn mello in a hoihzaw nasep a om nak leh kum thum kum li zawh ciang nasepna thak ah mite a kisuan ziahziah uh hi. Hih pen tuhun leitung paidan hipianta hiam cih theih hi. Leitungbup khuata banga olno taka a kizop ziauziau theih khit zawh hih banga nasep khek ziauziau pen hong tam semsem hi. Tua banga nasep na kheel ciangin maitai takin na sepna lui nusia inla, na seppih luite zong kuamah nopmawhna dingin kampau, gamta kha kei in. Amau zong hun hong pai zel leh nangmah tawh hong ki-tuahkhawm kik, nangmah tawh hong semkhawm kik kha thei hi. Tua ahih manin, bangzahta in na seppihte na mudah, na hua phial zongin a kimukik dinga kikhenpak bangin lungdam maitai takin kikhen zaw un. Tua hileh na paisante in zong hong muhna ah ‘picing’ hongsa ding uh a, na kimuhkik uh zong nuam ding hi.\nNasep na laih ding ciangin na paikhiat ma in hih a nuaiate hih teitei in na kisik kei ding hi.\nNa tungsiahte tawh kitelsiam, kiho khin masa hamtangin:\nNang hong makaih, hong kem, hong panpih, hong huh leh hong pattah na tunga pa/nu tawh na paikhiat ding vai limtak kiho masa in. Kiho masa cih ciang na tawpna ding laikhak na piak ma in na tungsiahate kiangah na mailam khualna hang tawh na tawpnop thu leh nasep dangah na pai a kuldan theisak, hilh, telsak masa hamtangin. Amau hilh masalo, theisak masalo in thakhat thu in tawpna lai khak veva kei in. Lamdang sa ding uh a, zong hong muhna uh kiam ding hi. Na tawp sawm hangin na sep hun sung khempeuh kuhkal tak, citak tak a nasep ding khempeuh na zawh ding thu phawk in. Na sep nunung ni ciang dong hahkat takin nang sepding teng sem khin in. Kilawmthawsak leh kikhutzaw sak in om kha kei in. Na tungsiahte hoihtak in hilh, telsak lecin amau a kilawma pusuak dan leh nasep khawldan nangawn hong hilh in hong makaih toto lai nuam ding uh hi.\n2. Lungduai hamtangin:\nNa tawp ding vai na gen, na theihsak ciang na tungsiahte in hong hehsanin hong thangpaihbawl, hong nuakbawl kha thei ding hi. Ahi zongin lungduai takin om tentan in la, nang bel heh sawm het kei in. Na heh phial leh zong kidek teta inla, na lawmte leh na seppihte muhna ah na hehna lakkhia kha kei in. Na mawhna hong zongin na thanemna dingin hong bawl kha ding uh a, na nopmawhsak theihtheih dingin zong hong gamta nuam phial dinguh hi. Ahi zongin lungduai in maitai ding hanciam hamtang in. Na nasepna na laihnop manin na kisuanlah nading omlo a, nopmawh nasak nading zong omlo hi. Mite in hong engbawl hangin na hehna ding om tuanlo a, na kidek zawh leh nang mailam adingin hoih penpen hi.\n3. A kisam khempeuh hih mengmengin: Nasep na tawp ding ciangin na tawpma in na hih ding pawlkhat om thei hi. Tuate bangteng hiam cih kanin thei inla a manlang theithei in hihkhin mengmeng in. Na ni nunung pen a tunma in na hih ding khempeuh zo hamtang in. Na nasep nawnloh ciang na va khuadak dawkdawk kik kul nawnlo dingin kiva sitset in. Na sum ngahzah ding, na nitha bangzah omlai cihte limtak in tuatkhin in. Na tawpna ding vai a saite tawh kithuza inla na tawpna lai zong a hunlapin pia in.\n4. Na tawp ni dong nasep hanciam in:\nNa sep ni nunung pen dong hahkat takin sem inla, a tawp ngeilo ding bangin hanciam in. Tua bang hileh na lawmte lungsim ah a zingciangin zong nang a kuanlai dingin na koihphial ding uh hi. Nang sepdinga hong kipia peuhmah na zawh man zahzah zo hamtang inla, kiziakai sak tuam het kei in. Na tawp ding manin na lawmte tawh na kizopna tatsak kei inla, lawmhoih bangin kikhawlthei suak un. Na kizoppih suak nopte a min uh leh a kizopna dingte lai tawh ciamteh in kipia tuah un.\n5. Hong zol uh hang ngaihsun pha mahmah in:\nNa tawp ding hong it lua bang phial in hong it bawl in hong deih bawl in hong kho nuam kha ding uh hi. Na khasum nangawn hong behlapsak in hongnuam lai mai ding uh hi. Na za hong khan in na hihna hong behlap in makai dingin zong hong lamto nuam kha ding uh hi; ahi zongin limtak in ngaihsun pha mahmah in. Banghang hiam cih leh mite genna ah, a theite genna ah, tua banga a kikhohte a kideih kei kik vat leh manlang takin kinotkhia, kitawpsak in kipampaih hi, ci uh hi. Hong deih lai un hong deih mahmah uh hangin hong deih nawnloh uh ciangin hong nawh nawlkhin mahmah ding uh hi. Na tawp nop thu a theih khit uh ahih manin amau lam pan paulap ding ol mahmahta hi. A tamzaw tua banga kikhote kum khat val sem zom zo mello hi kici hi. Banghang hiam cih leh na mawhna a zonnop uh leh na sep ut nawnloh thei uh, hong deih kei le uh zong ‘na ut nawnlohpi’, ‘na tawpsawm khin veleh’ hong ci lel ding uh hi. Tua ahih manin na tawp ding a kitheih khit cianga hong kikhoh a, hong kilettaang nop leh – limtak in ngaihsun kik masa in: Sakhi nangawn in zong a tatna ding kuam kua khual kici sam hiven!\nTua ahih manin pasal in na sawmsa khat pen nungkik lo in lungdam maitai takin phusuak vet zaw in. Ahi zongin na sepna ah citak in na hih peuhpeuh hanciam na hi cih lak khial ngei kei in. Tua hileh na lawm leh gual, na seppihte in-mi citak, mi kuhkal, a nasepna ah muanhuai, ngimna kician nei, a sawmna khat ah kip tinten ciin hong ciamteh dinga, hong pakta semsem ding uh hi. Hong kipakta peuh leh hong kizahtak ding hamsalo hi. Tua pen mihing khat thupina a kilatna hi a, mihoih a hong kiciamteh nading ahi hi.\nHau Za Cin (Phuitong Liim)\nKumsim kipawlna maikaite “Makaihzia” thusinna kizo ta\nKumsim UNHCR-CDU makaihna tawh kipawlna makaite HELP College panin makaihzia ding tentan piakna hong neiden uh a, tu kum adingin anuai a ni 4 sung kikah thei hi.\n09 July 2014 Makaihzia\n15 July 2014 Kizopna\n23 July 2014 Sepkhopna\n05 August 2014 Numei le pasal vai.\nHih atung a ni 4 sung tentan kahna ah ZAM zumpi panin Sumkempipa kah thei-in sawtlo in UN panin Makaihzia zawhna laipi ngah ding uh hi. Hih tentan hangin phattuamna tampi kingah hi.\nPau Mun Thang (354-13C01330) card mute in ZAM zumpi ah hong ap ahih manin hongla in.\nKhai Lian Tuang (Saizang) August 4 ni-in GHKL ah ki buaipih.\nLian Sian Piang (Zozaang) a body numbat UN zumah kipuak hi.\nPau Muan Khai (Zozaang) a body numbat UN zumah kipuak hi.\nMuih Langh (Zozaang) a body numbat UN zumah kipuak hi.\nLalpu (Zozaang) a body numbat UN zumah kipuak hi.\nNang Sawm Pau (Laibung) a body numbat UN zumah kipuak hi.\nKhup Ngaih Phawng (Lailo) Shah Alam Immigration ah a kibuai pih laitak hi.\nCing Tawi Ngai (Lailo) Shah Alam Immigration ah a ki buaipih laitak hi.\nKhup Cin Mang Langkap Camp ah tulaitak aki buaipih hi.\nKhual Kim Khai Tanahmerah Camp ah aki buaipih laitak hi.\nThang Lun Pau zong Palikte khut sungah aki buaipih laitak hi.\nCing Khan Lian (Zampi) Palikte khut sung pan a ki buaipih laitak hi.\nLian Khen Nawl (Buanli) palikte khut sung pan aki buaipih laitak hi.\nThang Sial Khup (Lailo) pen Bukit Jalil Camp ah a ki buaipih laitak hi.\nThang Ko Sian (Lailo) pen Bukit Jalil camp ah a ki buaipih laitak hi.\nThang Gin Mung (Lailo) pen Bukit Jalil Camp ah aki buaipih laitak hi.\nKhup Cin Mang (Lailo) pen Langkap Camp ah aki buaipih laitak hi.\nVial Nem Cing (Mualbeem) pen August 1-5 ni sungin in Tong Shin zatopi ah kibuaipih hi.\nCing Za Dim (Thalmual) pen August 4 ni-in ACTS ah kibuaipih hi.\nPau Thawn Dal (Lamzang) pen August 4 ni-in ACTS ah kibuaipih hi.\nSing Lam Cin (Vangteh) pen August 7 ni-in IPR ah kibuaipih hi.\nCiang Hon Cing (Singgial) pen August 8 ni-in Tzu Chi zato ah ki buaipih hi.\nHong suakta thei:\nMang Khat Piang (Anlangh) palaaite buiahpihna tawh Dangwangi palik zumpi panin hong suakta thei hi.\nHau Lam Cing (Suanghoih) palaaite buaipihna hangin Pudu palik zum panin hong suakta thei hi.\nBukit Jalil Camp ah veh ding a kisam:\nHau Khan Cin, Body No. 10881, Ph. 011 1105 3680.\nZam Deih Piang, Body No. 10542 (Block C), Ph. 010 295 5061.\nPau Kap Mang, Body No. 8911. (Sanggamte: Thang Khan Khai, Vung Hau Niang).\nZomi min tawh Khuado Tukpeng suih ding vai\nAugust 4 Monday ni-in Khuado Tukpeng suih ding vai kikupna kinei a atamzaw thukimna bangin pawlpi zui a suih dingin thukimna kinei hi. Pawlpi zui a kisui ding ahih mah bangin kilawmtatna ki bulhpuh ding a, hong lutkhin pawlpi 8 simloh alut nuamlai pawlpi khempeuh August 11 Monday ni ciang kisang lai ding hi. Tua ni pen a 2 veina meeting ni ding ahih manin lutman RM600 leh Deposit RM200 apia te group khenna sungah ki lutsak pah ding a tua ni a nunung pen hi pah ding hi.\nMr. John Kerry Kawlgam hawh\nMr. John Kerry (USA Secretary) August 9 ni hawh cihthu kiza. Bang thu hong piang ding hiam a kingak gige hi.\nEquality is everyone’s rights\nICMC makaihna tawh gambel siamsian naupangte “Liangko kikim ding pen mi khempeuh thuneihna” cih thulu tawh sang 7 kidemna om ding a, ZEC-Maharajalela siamsin naupangte kihel ding a, August 1 ni-in YMCA Hall Brickfield ah kisina kinei in, tua mun mahah August 15 ni-in final lahna kinei ding hi.\nKhutmek (Fingerprint) ding pawlkhat kisam kik\nUN zumpi pan UN ciaptehna ngah pawlkhat khutmek (fingerprint) dingin sam kik uh hi. Nang hong kisap khak a leh bang mah lung himawhna ding omlo hi. Hong sap hunhun napai pah in.\nAhih theih leh kimuhkholh hoih penpen\nTuciang dongmah UN in min kibang, sanggam u leh nau leh kum manlo gente ki nak sap mahmah lai a, Zomi sungah tuadan atuak kha te’n bang mah launa ding omlo hi. UN zumpi na paima in kamlette ahih kei leh zum asem palaai te khat teitei tawh kimu kholthei le teh nang ading hoih penpen hi.\nTheihsakna leh Sapna\nMalaysia, Zomi Pasian nasem khempeuh 14-15 August (Thursday-Friday), ni nih sung, USA pan Rev. JM Paupu te nupa in Pasian thusinna hong neihpih ding ahihmanin, nupa kop in nong kihel ciat nang un Zeisu min tawh kong zawn uh hi. Lutman RM 50 bek hi.\nA mun : Zomi Christian Assembly Church,\n1st Floor, No-77-1,\nJalan 1/9. Taman Shamelin Parkasa.\nA hun : 9:30 AM – 4:00PM\n(Nitak Crusade om ding)\nKhazih sungah itna tawh,\nPr. Dr. Cin Sian Pau\nZomi Christian Minister Council\nPresident, Ph. 017 329 1810\nThawng Khan Lian Khai 5. Zam Lian Tuang\nKhup Lian Thang 6. Kham Lam Cin\nThang Sian Tung 7. Kam Za Dal\nKam Sian Mang 8. Khai Lek\nKhasim thunget khopna kinei\nZAM zumpi ah khasim thunget khopna pen August 8 ni-in kinei a Kawlgam pan hong pai Rev. Dai Nem in (I Kumpite 3:9,10) Solomon ngetna tungtawnin Pasian phawk Zomi te palaai na hih uh angtan huai, Malaysia a om Zomi te na khualna un Topa lungdam sak hi. Pasian a lungdam khit nak leh ih nget bangbang hong pia hi cih tawh thapiakna hong nei-in tha kingah mahmah hi.\nUNHCR-EST nasep zonsakna Johor Bahru KFC sai a sem nuam peuhmah in August 12 ni zingsang nai 9am in ZAM zumpi interview om ding hi.\nPort Klang packing setzungah sem ding pasal 6 kideih. Nasep hun nikhat nai 9 sung tawlngak hun tawh kigawm, kal khat 1 veita off, OT tawh nikhat RM54-60 kikal ngah thei den. UN card neite bek deih. Kha sum ni 7 mata pia den. Alunglutte kizopna ding: Mangpu 019 510 6413\nSaizang khua mi Dal Kap in tukal Thupuak bawlna dingin RM50 hong piakhia ahih manin lungdam ihko hi.\nJoseph Khup (Tualzang) te pata in ZAM nasep zonsakna pan nasep ngahna lungdam kohna in RM50 hong pia khia ahih manin lungdam ihko hi.\nZion UPC Kepong panin tukal Thupuak bawlna dingin RM50 hong piakhia uh ahih manin lungdam ihko hi.\nPa Suan Cin (Buanli) in Zomi zumpi (ZAM) ah zat dingin laidal A4 size thohpi 2 hong pia ahih manin ki lungdam mahmah hi.\nHi bangin ZAM Thupuak hawmkhiatna ding citpiakna hong nei Pawlpi leh mimal te tungah ki lungdam mahmah hi. Nong piakkhiatna hangun Zomi tampi in Thupuak sim kha thei uh hi.\nGamsung gampua leitung muntuamtuam pan ZAM nasepna te tha napiak nopleh lungdamtak in hong kisang ding hi.


url: =Syria Refugee mi 100 Malaysia hong tunbehding :: ZOMI DAILY\nposted on 24 May 2016 at 12:08 am Lomkholna: Malaysia, News, Refugee, Sawltak\nSyria gamsung tualgal pianna hangtawh kisai in Syrian Refugee mi 3000 te Malaysia kumpi in agamah lakding cihthu ihzakzaksa hi a, kum 3 sungin alaktheih nading uh avaihawm laitak uh ahihi. Maikal sungah Syria gampan in Refugee mi 100 hong tungtading cihzong Deputy Prime Minister in Saturday ni in genkhiata hi.\nHih hongtungding mi 100 tepen Lebanon Refugee Camp panin Malaysia zuanin hongpaiding uh hi a, Kuala Lumpur khuapi ah May 28 ni in hongtung tading uhhi. Mi 100 ahih hangin a innkuan in cileng innkuan 24 bek hi a, innkuan pawlcing vive hikhading hi.\nZomi te’n Malaysia gamsung ihlut laitak in Thai gamah ki lutsim masa a, tuakhit ciangin gentheih hamsatna tampitawh leilam tawnin Malaysia gamsung kitungpan hi. Hih hongtungding Syria Refugee te ahihleh Special Flight tawh hongtungding ciliang uhhi. Kumpi neihsa vanleng ahi Royal Malaysian Air Force tawh hongki puading a, vanleng tualpi ah Malaysia PM asemlaitak ahi Prime Minister Najib in vadawnding cilailai hi.\nTuakhit ciangin Shah Alam ah avai hawmsaksa uh ahi inn te ah paipihsuakding uh a, tuateng ah kemding uhhi. Nungkum December khasung inzong Syria gampanin Refugee mi 8 Malaysia gamsung honglutkhin uhhi.\nNungkum October khasungin New York ah akibawl United Nations General Assembly ah Malaysia PM Najib in agensa mahbang in kum 3 sungin Syria pan Refugee mi 3000 ka lading uh acihpen asemsem uh hita hi.\n2016 kum panin 2018 kumsung kumsim in Syria Refugee 1000 lakding gelna nei uh cihzong kiza hi. Amau gamsung a aomsa Myanmar Refugee te e leh, bang hongcihmawk uhtam? ZD Sawltak #zomidaily\nRelated post: Malaysia gamsung ah Syria Refugee te honglutta\nPrevious: Malaysia gamsung ah IS migilo tetawh akizom mi 14 mankhia leuleu\nNext: Dahna Pulakna : Mangpha Pa Thang Kap Khai @ Khaipi


url: =Zomite'n Politics Gah A Lawhnop Pawlkhat. Agelh – Dr. Hau Za Cin Suante - Laibu Saal\nHome > Thuluui/Articles > Zomite'n Politics Gah A Lawhnop Pawlkhat. Agelh – Dr. Hau Za Cin Suante\nZomite'n Politics Gah A Lawhnop Pawlkhat. Agelh – Dr. Hau Za Cin Suante\nZomite'n Politics Gah A Lawhnop Pawlkhat\nAgelh – Dr. Hau Za Cin Suante\nGamsung ah vaihawmna nei dinga hanciam pawl Political Party tuamtuam om a, tuate in mipi tawh kithuza in a sepnop uh leh a sep ding uh gel in tuate a sep theihna dingin mipi telna tawh tawh kumpi tokhom ah kilawnto in vaihawmna khauhual a bulpi pan len in a kisam bangin thuneihna tawh gamsung vai hong hawm uh hi. Amau vaihawmna tawh gamsung kipuah a, amau gelna tawh mipi phattuampih ding na lianpi kisem hi.\nZokam a "Kumpi" ci a i lawhte tung pan mipi khempeuh in lamet nei ciat uh hi. Gam khat sungah minam tuamtuam om a, minam tuamtuam kisap leh deihna a kibang tampi om a, tuate lak ah nek leh dawn kicing ding, paisuk paitohna nuam ding, kizop kihona a nuam ding, vanzat a hoih leh a tangzang hiding cihte hi. Tuate lak pan zong gamkuam leh minam tenna tawh kituak in a kisap uh leh a lunggulh uh a tuamtek om suksuk hi.\nZomite adingin gam vaihawm leh mipi nasem kumpite kiang pan i lamet tampi lak ah a lian mahmah diak pawlkhat gen pak leng.\n1. Zomi State:\nZomite adingin gam tuam ei leh ei kivaihawm a gamke khat ah i om mateng i khantohna a hunlap in kivei lo ding hileh kilawm hi. Zomite tenna gamteng a tuama kiukna Zomi State a kineih ciangin District thum in khen in gamsung vaihawmna ah khantohna ding na lianpi kisem thei ding hi. Zomi state khuapi dingin Tedim hi dinga, Tonzang district leh Cikha district khuapi ding amau khuate hipah ding hi. Minam khat a gamke (state) nei thei dingin mihing leh gamkuam in cin ahih manin a kisam banga Zomi political party te in a nawk ding uh, a sep ding uh a kisam hikhin hi. Mipite tawh vaihawm in gel in sem lehang hong piang lel ding hi. Tua ahih kei leh Zomi te tenna gam khempeuh tuma, tu laitaka kumpi a sem kuamah in hong puah vetlo ahih manin ki-ap, kibuah lua den ding hi. State khantohna dinga sum lut khempeuh mun khat ah kisungkhia den lel ahih manin Zomi State pen i neihloh a phamawh dinmun hita hi.\n2. Zogam Border Trade:\nZomite tenna pen leitung gamgi in hong khen ahih manin tua paikan in kizopna a om kisam hi. Tua ahih kei leh Zomi gam tuamtuam a omte kizopna deihzah in ollo ahih manin i pau, i ham leh i ngeinate kidang hiaihiai hi. Zomi hi napi i kizop loh a sawt luat ciangin ki itna, kingaihna, kikhualna kiam thei hi. Zomi teekteek nung kum in Zomite mah English hilh dingin amau sum tawh hong kuankhia, Zomi teekteekte mah in a ciah baihna dingin na vaihawmsak uh hi. Zomi tuaktuak ahih lam uh a kitheilo uh hi kilkello napi a ki itna uh leh kideihsakna lian nawnlo suak cihna hi. Mihing pen kimumu, kihoho, kikhawlkhawl leng ki itna lian semsem a, kimu ngei kei leng meltheih nangawn kingaihna kiam hi. Tua manin Zomite tenna gam sunga Leitung Gamgi kikhung (international boundary line) paisuak in kizopna noptak a om theihna dingin Zomi political party te in a sep ding uh ahi hi.\n3. Zogam Zinna Kongvang:\nZomite omna khempeuh nuamtak a khualzin a olna dingin lampi khempeuh ah nawngkaina a piangsak check gate cihte a kiphiat ding ahi hi. Ahi zongin mi ut bangbanga Zogam ah hong lut ziauziau lohna dingin a encik gamkem bel a om kul hi. Zomi ahilo, khualgam pan a zin lut a pusuak peuhmah in Zogam a nawngkaisak lohna dingin mipi khempeuh in vaipuak kinei hi. Gentehna in, Zangkong pan Kawlpi vanleng tawh a kituk ciangin gamdang mi peuhmah a passport a ki sit kikkik pen a kul nawnlo ahi hi. Tua banga kisit ciangin gamdang pan hong zinte adingin nopmawh mahmah a, vai tamsak lel hi. Tuate ah kumpi sem political party te in a kisam leh kisam lo khinkhai in bullam ah a policy kheksak ding ahi hi.\nTua mah bangin gamdang zinna dinga kizang gamgi tawn in zatui hoihlo, vankham hoihlo, a ginalo van puak, van zuak khempeuh limtak a a kisit, a kietcik theihna dingin political party te in a gelsak, a gelpih, a vaihawmpih ding ahi hi. Kumpi nasem khat in ama hoihsak banga peisuk peito hiden cih pen a kikhel hun hita hi. Mipi tungah nasep dan ding pulak in 'hih bangin kisem ding hi' ci a genkhiatna tawh nasep in zuihsak pahpah ding hi. Pilna tawh gel in pilna tawh sem in mipite zong a pil in ngaihsun in a pil dingin zong pattah ding hi. Mipi khantohna ding programme (vaigelna) neih den ding hi.\n4. Zokam, Zolai, Zongeina:\nMinam khat a khantohna dingin a pau a ham khempeuh a kiciamteh thei ding, a za lote in zong a kigen thute a theihna dingin a kigelh kul a, tua a kigelh khempeuh a sim thei dingin mipi khempeuh pattah kul hi. Zomi te in zong tua dingin Zolai nei hanga, Zolai limtak kisinsak ding ahi hi. Naungek a pian tung pan a nu in a hopihna kammal mahmah tawh a theihding thute hilh kik lehang theibaih in ciamteh nopsa hi. Zomi naupang khempeuh in a nu pau Zokam tawh a suah pan kum 14 a phak dong a sim theih dingin Zolai a kisin hamtang ding ahi hi. Tuma in Zolai Tan 4 kinei a, tua mah a kizop kik theihna dingin Zomi political party khempeuh in mawhpuak ahi hi. Tua ahih mengmeng ding Zomi bup lametna leh deihna, lungsim tawng deihna ahi hi.\nZokam leh Zolai a kisiam khit ciang, Zongeina khempeuh kihilh, kipattah leh kisinsakna baihno hita dinga, Zongeina a thei Zomi vive hong khangta ding hi. Mihing khat in ama hihna leh ama pau leh lai a theih ciangin a bukim hi a, a theih kei leh bel a kisin kul cihna hi. Tua dingin a neusen pan sinsak in pattah pah lehang a haksa hetlo, nung buai a kullo nasep a kizo hipah ding hi. Tua dingin Zomi political party te in vaipuak nei uh hi. Nupi papite sunmang hi a, naupangte maban ahi hi. Pitek putekte adingin a go, a gamh uh a kip toto suak cihna hi.\n5. A tuamtuam omlaite:\nGam khat, minam khat a khantohna dingin tui nek kisam, lampi kisam, anbel ah nek ding a kihuan den kisam hi. Tua pen nuntakna dinga kisam bulpi, a pelmawhte hi a, nuntakna dinga kipaitheilote ahi hi.\nMihing pen annek bek tawh kisi lo hibek a, a nuamzaw, a gentheilua lo in nuntak ding a kihanciam ciat ahi hi. Tua zong a haksa lua hikhollo a, hanciam in semtek peuh leng a piang thei ahi hi. I cinat ciang i kikepna ding zato kisam a, i khangthakte i pattahna dingin sanginn kisam hi. Pumpi kha leh lungsim damna dingin biakna suakta taka biak theih ding kisam hi. Tua dingin sanginn, zato, naupang pattahna cihte a kisam banga mipi ading vaihawmsak akisam ahi hi.\nZomi khat a pian, a nu gilsung pan a suah pan a picin dong a kisap khempeuh a vaihawmsak ding, a gelsak ding, lampi a bawlsak ding thuneihna lianpi a nei kumpi leh political party te in tuate hong sep den ding uh Zomi bup lamet ahi hi. A diak in Zomi political party semte vaipuak ahi hi; banghang hiam cih leh mipi in amau level in a septheih uh om a, ahi zongin gambup sumzekna pan a khenkhia thei, gambup sumbawm a sawk thei pen kumpi leh political party te bek ahi hi. NGO leh Biakna Pawlpi te in gambup sumbawm sawk in Zogam khanna dingin sem thei lo uh hi.\nTomcik a i gen Zomite lamet teng a tangtun theihna dingin Zomi kumpi semte, political party ah mapang nasemte khut sungah vaipuak lian mahmah hi. Hong sep ding uh kilamen a, Zomibup in zong kinungthuap ding hi.\nNB: Zomi political party nasem cih ciangin 'Zomi min pua party' bek cihna hilo a, Zomi khat peuh bang party khat peuh ah a kihel khempeuh genna hi.\nfrom: Hau Za Cin suante2002@yahoo.com [zomi] <zomi@yahoogroups.com>\nto: ZD Group ,\ndate: Sun, Sep 18, 2016 at 12:09 AM\nsubject: [ZONET] Zomite'n Politics Gah A Lawhnop Pawlkhat\nDr. Hau Za Cin Suante Thuluui/Articles\nItem Reviewed: Zomite'n Politics Gah A Lawhnop Pawlkhat. Agelh – Dr. Hau Za Cin Suante Description: Rating: 5 Reviewed By: Cinpu Zomi


url: =Khangluite’ kidemna ~ H. Gin En Cin :: ZOMI DAILY\nposted on 18 July 2014 at 11:18 pm Lomkholna: Article, GinEnCin\nTon cihciang in sialtang sun “(sial khatbek aa tong ) in lah kitong thei, “ sialkop go” (sial nih a tong ) in lah kitong thei hi. Sialtang sun in sialkap go aa, sialtal asun kik zo te a sangpen kidem na a zo in ki ngaihsun hi. Tonna sial ago zahzah “song” kici sing ato theithei ( aki ngahzawh leh sial silgil ) abul ah a ka-khat dawh phei sak in, inntual laizang ah ki phut hi. Inn tual aa kiphut pen ton-na sialgawh simna hi a, sa gualgawh simna aki gawh zahzah sial kong gei-ah kiphut in lawisong kici hi. Tonna salu te innsung pi sung kawm tung ah kisuang hi.\nA tongte in innka zawl li khung thei aa, atong lote in zawl thum bek khung thei uh hi. A tong sialtal sunte in munphiah tang 9 hen thei aa, sialkop go te in tang 11 hen thei in a tong lo te-in tang 7 bek hen thei hi. Atong te-in misi khuhna puanvom keng thei aa, sialkop go te in puanbu keng thei hi, atong lote in puan kang bek keng thei uh hi. A tong te in biso ( Bizang khutpi leh melai kilhcia-a ki gaktuam) hen thei aa, a tong lo te in hen thei lo hi. Dawipi thoih ciang in sialkop go te in dawi ann piak sabak 11 pia thei, sialtang sunte in bak 9, a tong lote in bak 7 bek pia thei hi.\nA tong te in innka tem thei aa, atong lote in tem thei lo hi. A tong te asih ciang in innka tung ah phekbuk lamthei aa, atong lote in lam thei lo uh hi. A tong te inn ah innsial la, gamsial la kisa thei aa, a tong lote inn ah la mawkmawk bek kisa hi. A tongte asih ciang in langkhet ni nitak ( sivui niding azan) azan-in kipu suah aa, a zan thapai in kilam in avui ni ding sun niloh in kilam hi. Atong lote avui kuan ciang bek in kipusuah a, nitak lam a “lampi” khat vei bek kilam hi. A tong te zingsang lam in lam pi khat vei nitak lam khat vei mah nihvei lam pi in kilam hi.\n(a) Go tuan ing e, go tuan ing, Sawm sial lian go tuan ing,\nInnkip lokip nei in tui-um belsuan, kicing nei a, khi-awh taubuh bun in pasal galvan bucing tawh khua sa a, nop hun,dah hun in tumtheih kihual tum in, miza tangza ai khawm aa, pasal mat ding zah man in gawh leh lup asang pen hih zong aa nupa kihual khawm te “ ka tonkhuang aw, thangzawm aw, ka han kuang aw, thangzawm aw,” ci-a leitung hun a zang zote, tu hun aa mi nuamsa pen aki gente sang in pasal kicianzaw ahi hi. H. Gin En Cin (Tedim BEHSB No.1 Sangpi, Golden Jubilee Magazine)\nPrevious: ACTS pan Alor Star leh Bukit Mertajam ah Mobile Clinics omding\nNext: Mipi makai te in CNF te tatzia dik salo


url: =Dahna Pulakna: Mangpha Nu Ciin Hau Nuam, Seattle, WA :: ZOMI DAILY\nposted on 6 December 2014 at 9:08 am Lomkholna: Dahpihna, News, ZIUSA, Zomi\nDahna Pulakna: Nu Ciin Hau Nuam\nWashington State, Seattle khuapi a teng, Zogam pan Ngennung khuami, Pa Zam Khup’ zi, Nu Ciin Hau Nuam in lam-et hetlohpi in, Dec. 03, 2014 ni in, a ten’na uh inn phualzang pan, a leitung nuntakna hong nusia hi. Nu Ciin Hau Nuam pen kha guk a phapan naungek apai laitak hi a, bang hangin hong nusiavat cih thu kithei nailo hi. Nu Ciin Hau Nuam leh Pa Zam Khup-te nupa in, tanu thum leh tapa thum atawikhin uh hi\na, a innkuan un lungdam takin tanu lina ahong suah ding angak laitak uh himah leh, naupai sa-in Nu Ciin Hau Nuam hong nusiatvat pen, nakpi takin khasiat huai mahmah a, lamdang kisa in, kidah mahmah hi.\nNu Ciin Hau Nuam in hong beisan khinta cih thu a kitheiphet in, zato (EMS) lamte in a gil sung a om naungek cidam takin lakhia thei uhhi cih thu kiza hi. Amah pen thuneite in bang hangin hong nusiavat cih thu a sittel laitak uh hi a, hanmual a khak ding hun kithei nailo hi.\nNu Ciin Hau Nuam hong nusiatvatna hangin dah in kap in a om, a it a pasal, Pa Zam Khup a kipan, a tate teng leh, meeltheih tanaute, a pawlpi mipihte, a khua a tui leh Zomi Innkuan Washington State kipawlna tawh a kibangin, Zomi Innkuan USA Executive Committee pawlzong nakpi takin kidah a, na kisa mahmah hi. Naupai sa a hong nusia ahih ban-ah, tate teng akem akhawi ding kimlai a hong nusia ahih manin, leitung lunglen khuangaihna in a kiban zolo zahdong in kidah hi.\nNu Ciin Hau Nuam hammual ah lungkim huai takin a kikhak theihna ding, a tanungek cidam in hong khangin, a sanggam teng tawh khangual pha a, thupha sang unau asuahna ding, a damlai a innkuapih tengin cidam in nisim maban azop zawhna dingin itna leh kithutuahna tawh, ZIUSA EC pawlin thu ka ngen uh a, hih thu a za, laizom u leh nau akua mahpeuh inzong thungetna neihsakciat dingin hong kizawn hi.\nNu Ciin Hua Nuam hong nusiatna hangin adah akap lungleng khuangai a om laizom u leh nau, nu leh pa, lawm leh gual khempeuh anungta Pasian in hong hehnem henla, adamlai teng cidam takin nisim mabante ah thupha leh thathak tawh a kalsuankik zo dingin ahong siamna dingin thu ka ngen uhhi.\nPrevious: Lungdam pihna le angtang pihna\nNext: ZAM Thupuak :: 07 December 2014


url: =LESSON 2 OCT. 5 -11 Nehemiah ~ MUC\nLESSON 2 OCT. 5 -11 Nehemiah\nAdmin 10:11:00 PM 4Q2019, Articles, Sabbath School Lesson\nLESSON 2 OCT. 5 -11\nTu Kaal Sung Sim Ding: Neh. 1-2; Thkna. 7:9, 10; Late 23: 1-6; Gam.23:19\nKAMNGAH: “Hih thu ka zak ciangin tusukin ka kap niloh a, ni tampi sung an tangin vantung Pasian kiangah thu ka ngen hi. Ka thungetna-ah “Aw vantung Pasian, TOPA, nang hong itin na thupiakna a zuite tungah na thuciamna lim takin a zui, a lian a kihtak-huai Pasian aw.” Nehemiah 1: 4,5.\nMinam nih in saltanna pan Judah gamah hong ciah kik uh a, Hebrew-te tungah Pasian kamciam a tangtunna khat hi. Ahi zongin Pasian in tua sangin a tam zaw saltangte a gam uhah ciah dingin vaihawm hi. A nunung pen a ciah kikte in buai-na vengsak ding masuan nei uh hi. A ciah masate in Jerusalem lamkik dingin hong ciah uh hi mah taleh biakbuk kizawhsiang dong nasem uh hi. Kim le pam pan namdangte’ langpanna hangin khuapi puahphatna zosiang thei lo uh hi. A kim le paam a mite in khuapi kilam kik ding phal lo uh hi. Bang hang hiam cihleh Israelte in Jerusalem-ah teengin nidang a bangin a thahat minam a suah kik ding uh amaute in kihta uh hi (Ezra 4: 6 – 24). Tua hi-in namdangte in saltanna pan a hong ciahkik Israelte lau uh hi. Ahi zongin Pasian in Judahte tungah a piak nasem dingin saltanna pan a sapkhiat ahi hi.\nTua hi-in Pasian in Ama geelna a tangtungsak ding, Ama ngimna bangin a tangtun dingin Nehemiah teel hi. Nehemiah in Topa deih bangin nungta ding a, a om om-na uhah Topa teci hoih hi dingin thu hong pia hi.\nNehemiah In Thusia Za\nNehemiah thupatna in Daniel thupatna tawh kibatna khat nei hi (Dan. 1: 1,2). A nihin a hoih lo - guallelhna tawh kipan hi. Judah saltang tampi in a gam uh hong zuankik uh hi mah taleh, a gam uh a va tun kik uh ciangin na khempeuh in lungkiatna tawh kidim hi.\nNeh. 1: 1-4 sim in. Bang hangin Nehemiah lungkham hiam? Koici bangin a zak thu hoih lote nawktan hiam?\nA ciah kik masa Jews kim khatte Shushan ah kipanpih hi. Shushan in Nehemiah hunlai-in Persian Empire a uk khuapi li lakah khatin kihel hi. Hih khuapi kumpi huang sungah Nehemiah in kumpi pa an pia-in om hi. “Hannani in ka sanggamte khat hi” cih kammal in sisan kinai-na a pulaak kammal hi. Neh. 7:2 sungah tua kammal kimu kik a, a mipih Israelte tawh kinai-na pulaak kammal hi thei hi. Hanani tawh a kiho uh a hun in, Ezra in Jerusalem ah a tunkhit zawh khit deuh BC 445, November kaal nihna pan December kaal nihna kikal sung hi kha ding hi.\nHanani in Jerusalem omzia, kisiatnate puahhuai mahmah ahihna pulaak hi. Jewte in Jerusalem lamkik zo lo uh hi. Hih in Nehemiah lungtang sukha hi. Saltanna pan a gam uh a ciah kik Jew tampi in Topa pahtawi-in a khuapi uh lamkik ding a ciah kik uh hi napi bangmah sem lo-in mawk om uh hi. Namdangte’n Jerusalem kulhpi susia uh ahih manun khuapi in muanhuai nawn lo, lau-na tawh kidim hi.\nNehemiah in Jerusalem kulpi a susia Samaritante hi, ci-in a kigen za hi. Ahi zongin a susia taktak kua-te hi, cih thei lo hi. Tua banah langpanna a hat semsem ciangin, Kumpi Artaxerxes mahmah in saltanna pan a ciah kik Jewte in a kulhpi a ciang kik uh dinkhawlsak hi. Hih in zong mite lungkia-sak hi (Ezra 4). Biakinnpi a kilamkik hangin mite in biakpiakna pia thei lo uh hi. Bang hang hiam cihleh biakpiakna a pia dingte in Jerusalem-ah teeng thei nai lo uh hi. Hih thute in Nehemiah lunggimsak hi. Topa bia ding a saltanna pan a ciah kik uh hi napi, Jewte in galte langpanna a kihtak manun biakinnpi leh Jerusalem nawlkhin uh hi. Tua ahih manin Nehemiah in Topa mah maingat hi. Nehemiah in a mipihte in Pasian upna, muanna a neihloh uh gensia lo-in tua bangin a om ding uh deih tuan lo hi. Nehemiah in an ngawl-in khukdin thunget kipan pah hi.\nHahsat hunin Nehemiah in khitui luangin, anngawl, thungen hi. Eite’n zong Nehemiah bangin hamsatna i tuah ciang koi bangin kalsuan ding hong hilh hiam?\nNehemiah thunget, Neh. 1: 5-11, sim in. Thungetzia tuamtuam bang kihel hiam? Bang hangin a mipihte tawh kibangin amah le amah kipulaak hiam?\n1. Pasian in liatna leh hehpihna tawh kidim hi (Neh. 1:5)\n2. Ka aw hong za in. Neh. 1: 6\n3. Ka mawhna hong maisak ( Neh. 1:6, 7)\n4. Nong kamciamte hong phawk in (Neh. 1:8, 9)\n5. Nang in kote nong honkhia hi (Neh. 1: 10)\n6. Hong za in (Neh. 1: 11)\nTopa in daupai-na, lawhcinna hong pia hi (Neh. 1: 11).\nNehemiah thunget in Pasian vangliatna leh hehpihna tawh kidim ahihlam phawkin a laigelh tawpkhakna-ah huhna kisamte huh ding vaikhak hi. Nehemiah thunget in Daniel thunget tawh kibang hi (Dan. 9). Nehemiah in Daniel thunget thei hi kha ding hi. Nehemiah in a thunget huhna tawh kipan lo hi. Pasian in kua hi-a, Amah in thuman thutak ahihna, a vangliatna leh a lamdannate pulaak masa hi. Pasian in a thuciam bangin a sem, kamciam bangin tangtungsak Pasian hi-in, amah a it mite hehpihin, Pasian in thuman tawntungin zuau thei lo hi, ci-in pulaak hi.\nNehemiah thunget in Topa in a kamciam a phawk ding ngetna bulphuh hi (Neh. 1: 8). Pasian in a gensa om bangin Ama tungah a cihtak loh manun namdangte lakah kong thehthaang ding a, ahizongin a gam uhah ciahkikin, a gam uh puah ding kamciam hi. Namdangte lakah kithehthaang khin uh hi. Tu-in a gam uhah ciah kik ahih manun Topa in a kamciam bangin amaute thupha a piak ding, thungetna hi. Pasian kamciamte pulaakin Ama kamciam om bangin a sem dingin Nehemiah in Topa tungah maingal takin gen hi. Pasian in a kamciam a thei lo, a mangngilh hi lo hi. Tua taleh Topa kamciamte i pulaak laak ciangin Topa lungdam hi. A kamciamte muang ding hong deih hi. A kamciamte pulaak ding Ama deihna hi. A diakdiakin hamsatna i tuah ciangin, Topa kamciamte pulaak lehangin, tua kamciamte in Ama sungah hong thahatsak hi.\nTu-in Topa kamciam bang na pulaak hiam? Bang hangin Topa kamciamte cikmah hunin nusiat loh ding thupi hiam? Topa kamciam taisan lehang bang lamet nei ding i hiam?\nNehemiah in Genkhia\nNehemiah in kumpi pa inn sungah haitawi pa hi (Neh. 1:11). Tuhun bang lo-in Nehemiah in kumpi pa haitawi ahih hangin ulian mahmah khat hi. Tua hunlai-in kumpi pa tawh kimu kiho thei ahih manin, haitawi in thu nei huzaap lianpi nei hi. Haitawi in kumpi pa dawn ding khempeuh ciam masa phot hi. Kumpi pa dawn ding sungah guu om kha leh, kumpi pa kidalna khat hi. Herodotus genna-ah Persiante in haitawi-te mi thupi khatin ciamteh uh hi. Gentehna-in Assyrian kumpi pa haitaw pa in Esarhaddon hi-in amah pen gam sungah makai lianpi (chief minister) khat hi. Tua hi-in Nehemiah zong gam makai ulian khat hi. Bang hang hiam cihleh kumpi pa tawh a ut hunhunin kimu thei kiho thei uh hi. Tua hi-in Nehemiah in Judah gam a thupiangte kumpi pa tungah pulaak dingin Pasian makaihna ngen hi.\nNeh. 2: 1-8 sim in. Nehemiah in anngawlin thu a nget ciangin bang piang hiam?\nNehemiah in a thungetin Nisan (April), BC 444 hi ding hi. Hanani leh Jewte in Jerusalem tawh kisiat khasiathuai thute a va pulaak uh kha (4) bang val khin hi. Nehemiah in kha (4) sung thungen, anngawl hi. Nisim thu a nget hangin Pasian in a thunget a za lo tawh kibang hi. Ahi zongin a kisam bangbangin Pasian in nasem hi; Pasian pen zekai, manlang om lo-in a hunhunin thunget hong dawng hi. Kumpi pa in Nehemiah maipha pia-in a nget a piak zawh nadingin Pasian in kumpi pa lungsim na bawl kholhsak hi.\nHaitawi nasep na pan tawl khat sung suakta-in mundangah gam makai ulian (chief minister) khatin va om ding mi kikhaat mahmah hi. Pasian in Nehemiah tungtawnin thugen a, Persia Kumpi Artaxerxes in Judah gam makaipi dingin Nehemiah sawl-in va paisak hi. Kumpinu in gam makai ulianpite lakah thugen khol lo hi. Ahi zongin Nehemiah sungah kumpinu a va kihel theihna pen kumpinu in kuama theih loh-in uliante tawh mimal kizopna nei hi ding hi.\nA pulaak thute kumpipa in nial kha leh ci-in Nehemiah in Jerusalem thu pulaak masa pah lo hi. Nehemiah in ama lungsim sunga a vei, a lungsim a sukha thute kumpipa tungah pulaak masa phot hi. Tua bangin kumpipa tungah a pulaak a zakteh kumpipa in Nehemiah ngetna pia hi.\nKumpi inn sung a nasem Nehemiah leh Babylon gama Daniel nunziate a kibang thu-te ngaihsun in. Kumpipa in Nehemiah ngetna a piak ngaihsun lehang, hih in Nehemiah zia le tong bang pulaak hiam?\nKumpipa in Horonite minam Sanballat leh Ammonite minam Tobiah ngah ding laikhak Nehemiah pua-sak hi. Hih mite in Eufratis Gun-gal gamah ukna nei makai lianpi-te hi. Tua bangin kumpipa laikhak in Nehemiah mazangsak hi. Tua banah biakinnpi, khuapi adingin a kisam bangbang Nehemiah in dolsingte deih zahzah lak theih nadingin kumpipa in Asaph tungah zasak hi.\nNeh. 2: 9,10 sim in. Jewte leh Nehemiah thuak langpanna tawh kisai bang gen hiam?\nNehemiah in BC 445/444 pawlin Jerusalem va tung hi. Nehemiah in puahphat a kipatma-in zong langpanna tuamtuam om khin hi. Gam makai (governor) tungah ngetna a om a kipan langpanna hong piang hi. Tobiah in Jew min hi-in a khiatna in “Topa hoih hi” cih khiatna nei hi; amah pen Ammon gam ukpa hi. A ta min Jehohanan zong Jew min hi-in, Topa in hong hehpih hi, cih khiatna nei hi. Tua hi-in Jerusalem in galte umcih tuak hi. Sanballat in saklam gam Samaria gam uk hi-in, Arab minam Geshem in (Neh. 2: 18, 19) saklam gam Edom leh Moab uk hi. Tobiah in nisuahna lam Ammon gam uk hi. Hih gam uk kumpite in nengniam thuakte ading nasem Nehemiah tawh kimu nuam lo uh hi. Mi nengniamte in amau nuai-a om mite tuahphatnate lungdampih lo uh hi.\nNehemiah in amah a cing kumpipa sawl galkapte tawh Jerusalem a hong tung hi. A thupi nasep khat sem ding hi, cih mite in mukhol uh hi. Jerusalem gei-a om namdangte in Jewte bawlsia-in a nenniam laitakun, tua bangin Nehemiah a muh uhteh, namdangte in heh, thangpai-in hazatna tawh kidim uh hi. Horonite minamte makai Sanballat, Amon minam makai Tobiah leh Arabian makai Geshen in Nehemiah a langpan makaipite hi. Nehemiah gamtat khuahekzia khempeuh encit phot uh a, Nehemiah nasep khat peuh ahih theih zahun nawngkai-sak ding vaihawm uh hi.” Ellen G. White, Prophets and Kings, 635.\nPasian in Ama nasem dingin sapkhiat ngah a, langpanna a thuak Lai Siangtho sung pan pulaak in.\nNehemiah in A Nasep Ding Kigingkhol\nNehemiah in nasem dingin Topa’ sapna ngah hi. Pasian in nasep nadingin a kitangsam khempeuh pia ding hi. Nehemiah in Pasian kamciamte muangin, Pasian sapna ngah ahihlam kitheihna tawh kalsuan hi. A khialh khak loh nadingin thungenin limtak kalsuan hi. Nehemiah in Pasian ompihna thei hi taleh, tua theihna in amah mah in makai-in a sep ding sem hi.\nNeh. 2: 11 – 20 sim in. Jerusalem kulhpi-cian kik dingin Nehemiah in kiginkholhna bang nei hiam?\n“Pasian in ka lungsimah hong suahsak thu” (Neh. 2:12) ci-in a galte a theihsak loh banah a mipih Jew-te tungah zong pulaak lo hi. A kisam bang om hiam ci-in vel kawikawi hi. Mite theih dingin a pulaak khiatma-in Nehemiah in a sep ding khempeuh geelkholin, a kisam ding vante kaikhawm phot hi. A sep dingte a pulaak takteh saltanna pan Jerusalem dongah Pasian makaihnate pulaak masa hi. Tua khitteh kumpipa kam vaikhakte pulaak hi. Nasep ding mi a kaihkhopma-in mite hanthawn masa hi. Langdo-na thuak ding uh hi taleh nasep kipan dingin Jew mipi in Nehemiah sapna zui uh a, tua in a lamdang lua hi lo hi. Topa in Nehemiah anngawl a thungetna tungtawnin Pasian in kumpipa lungsim lawnsak banah Jew mi tampi in zong lawptak leh hang takin nasem dingin hong kipan khia uh hi.\nNeh. 2: 19, 20 sim in. Nehemiah upna bang pulaak hiam? Koi bangin Thkna. 7:9; Late 23: 1-6; Gam. 23:19 sung thute in Nehemiah huh hiam?\nMi tawh kiho-na kampau in i lungsim, zia le tong leh i up thute kilangsak hi. Nehemiah in nunzia domkaang ding kampau hi. Amah a langpante vaihawmnate thei mahmah hi taleh Nehemiah in amaute tungah Pasian kamciamte leh Ama kammalte pulaak lo-in om lo hi. Kum tampi hunlai Egypt gam a Joseph mah bangin Nehemiah in a nungta Pasian a thei lo mite lakah a biak Pasian kilangsak ding lau lo hi.\nSimbeh Ding: Contemplate “A Man of Opportunity” 628 – 634 in Prophets and Kings\nNehemiah in thungen mi hi: “Nehemiah in a mite adingin Topa mai-ah a lungsim khempeuh sungkhia hi. Tu-in a lungsim in na hoih sep ding tawh kidim hi. Kumpipa phalna ngahin, a kisam van le nate khempeuh a ngah leh, Jerusalem kulhpi ciangkik a, Israel gam hatna ngah kik nading amah mah in nasem dingin khentat hi. A geelnate a sep nadingin, Topa tungah kumpipa maipha a ngah nadingin thungen hi. “Tu-in na nasempa hong lawhcingin kumpipa maipha ngah dingin,” ci-in thungen hi. Tua bangin a thunget khitteh kumpipa tawh kimuh ding hun hoih a ngah nading kha 4 ngak hi.” Ellen G. White, Prophets and Kings, 629, 630.\n1. Wednesday ni-a dotna, Thuciam Lui leh Thuciam Thak sungah Pasian sapna ngah khempeuh in langpanna tawh kipelh lo uh hi, cih thu in bang pulaak hiam? Pasian deihna bangin nungta-in langpanna a tuak lo a om ding hiam? Hih thu in Pasian deihna bang i zuih ciangin hamsatna om taleh lungkia lo-in kalsuan a, Topa in i nasep hong zawhpih ding hi, cih muanna nei ding hong hilh hi lo hiam?\n2. Neh. 2:18 sim in. Mimal tecipanna in bangzahin muibun hiam? Nehemiah in a mipih Jewte panpihna a ngah ding bangzahin manpha hiam?\n3. Ezra leh Nehemiah in kumpipa panpihna om lo-in matun zo lo ding uh hi. Ezra leh Nehemiah in Pasian bia lo kumpite tawh mapang uh hi. Pawlpi in a nasepna-ah bang hun leh bang nasepte ah gam-uk makaite tawh mapangin nasemkhawm ding hiam?\n4. Nehemiah thunget ngaihsun kik in (Neh. 1: 1-11). Topa tawh kizopna-ah a thukzaw, a kip zaw kizopna om dingin bang hong hilh hiam? Ki-apna, mawhthuumna, kamciamte thu bang hong hilh hiam?


url: =Zephaniah 1 (Zephaniah 1)\nKum zasim a sali na bo kuan sangin kamsangpa Zephaniah in thuhil hi, Kumpipa Josiah ii biakna a puaphat hun BC. 621 maa kum sawm huam sung khawng ahi hi. Hi laibu in kamsaanna zaak ngengei sa ahi pathian dangte a biak hu in Judahte daan kipia tu a, lalcip siatna ni khat hong tung tu hi, ci in a kitawnna thu ahi hi. TOPA in ngamdangte zongh daan pia tu hi. Jerusalem sia lalcip tu ahihang a khuapi sia kisa kik tu a, a sungah a kiniamkhiak le thutang mite teang tu hi, ci thu ahi hi.\nTOPA ii thukhenna ni 1:1-2:3\nIsrael te ii ngampaamte lal natu 2:4-15\nJerusalem lal natu le kitat natu 3:1-20\n2TOPA in, “Keima in leitung na theampo, ka lalcip sak tu hi, *1:1 2Kum 22:1-23:30; 2Khang 34:1-35:27. 3mihing le nganhing, vacim le ngasa dongin ka lalcip sak tu hi. Mi ngilote bo natu ka vawt tu hi. Mihing minpiang ka lalcip sak tu a, kuama kikhoaikhe ngawl tu hi. Keima TOPA in ka son zo hi.


url: =Paikhiatna 8 | Siantongluan.net\nPaikhiatna 8 |\nTua ciangin Topa in Moses tungah, "Faro kiangah pai-in ama tungah, Topa in hih bangin ci hi: "Amaute in keimah hong biak theihna dingin ka mite paisak in.\nAhih hangin amaute na paisak kei leh, en in, na gam khempeuh uiphukte tawh ka gimsak ding hi.\nNail gun pen uiphukte tawh kidim ding a, tuate pen na innsung, na lupna inndei sung, na lupna tung, na nasemte leh na mipihte innsung, na meikhukte leh na annel mekna kuang sung uhah hong pai ding uh hi.\nUiphukte, nang tung leh na nasemte khempeuh tungah hong pai ding hi," ci hi, ci-in gen in," a ci hi.\nTopa in Moses tungah, "Aaron kiangah hih bangin gen in: Gunte, luite, leh tuilite tungah na ciangkhut zan in la, Egypt leitang tungah uiphukte paisak in, ci-in gen in," a ci hi.\nTua ahih ciangin Aaron in Egypt tuite tungah a khut zan a, uiphukte hong pai-in Egypt leitang a tuam hi.\nAhih hangin mitphial siamte in amau siamna tawh tua bangmah bawl thei uh a, Egypt leitang tungah uiphukte omsak uh hi.\nTua ciangin Faro in Moses leh Aaron samin, "Kei leh ka mite kiang panin uiphukte a lakkhiatna dingin Topa tungah thum in. Topa tungah biakna a pia dingin mite ka paisak ding hi," a ci hi.\nTua ciangin Moses in Faro kiangah, "Nail gun sung cih simloh, nangma kiang leh na innte panin uiphukte a beina dingin nang leh na nasemte leh na mite-a dingin ka thum theihna dingin a hun khat seh in," a ci hi.\nAmah in, "Zing ciang," ci hi. Moses in, "Topa ahi kote Pasian tawh a kibang kuamah omlo hi, ci-in na theihna dingin nangma cih bang hi ta hen.\nNang leh na innte leh na nasemte leh na mite kiang panin uiphukte paikhia ding uh a, Nail gun sung bekah omlai ding hi," a ci hi.\nTua ahih ciangin Faro kiang panin Moses leh Aaron a paikhia uh hi. Faro tungah a tunsak uiphukte a beisakna dingin Topa tungah Moses in thu a ngen hi.\nTopa in Moses nget bangin hih a, innte leh huang sung leh lote panin uiphukte a si hi.\nAmaute in a lomlomin tuate khawm uh a, gamsung teng uih hi.\nAhih hangin nopna a omkik lam Faro in a muh ciangin, amah in a lungsim khauhsak a, Topa gensa bangin amau thu ngailo hi.\nTua ciangin Topa in Moses tungah, "Aaron kiangah hih bangin gen in: Egypt gamsung khempeuhah thokang a omna dingin na ciangkhut zanin leivui sat in, ci in," a ci hi.\nAmaute in tua bangmahin hih uh hi. Aaron in a ciangkhut tawh leivui sat a, mihing tung leh ganhing tungah thokang hong om hi. Egypt gamsung khempeuhah leivui teng thokang suak hi.\nMitphial siamte in amau siamna tawh thokang piansak ding sin uh a, ahih hangin amaute in hih theilo uh hi. Tua ahih ciangin mihing leh ganhing tungah thokangte om hi.\nMitphial siamte in Faro kiangah, "Hih pen Pasian nasepna ahi hi," ci uh hi. Ahih hangin Faro lungsim khauh a, Topa gensa bangin amah in amaute thu ngailo hi.\nTua ciangin Topa in Moses kiangah, "Zingsangin tho baihin gunah Faro hong pai ding ngakin ama kiangah, Topa in hih bangin ci hi: "Amaute in keimah hong biak theihna dingun ka mite paisak in.\nTua bang hiloin, ka mite na paisak kei leh, en in, nang leh na nasemte leh na mite tung leh na innte sungah tho honpite kong sawl ding hi. Egypt mite innte leh tuate dinna leitang zong tho honpite tawh kidim ding hi.\nAhih hangin tua ni ciangin kei pen hih leitang tungah Topa ka hihna na theihna dingin tho honpite a omlohna dingin ka mite a tenna Goshen leitang keimah in ka tuam koih ding hi.\nTua bangin keima mite leh nangma mite a kilamdanna khat ka bawl ding hi. Zing ciangin hih lim hong om ding hi," ci hi, ci-in gen in," a ci hi.\nTopa in tua bangmahin hih ahih manin Faro innsung leh ama nasemte innsungah tho honpi hong pai a, thote hangin Egypt gamsung khempeuh leitang kisia hi.\nTua ciangin Faro in Moses leh Aaron sam a, "Pai un; hih gam sungah na Pasian tung uhah biakna pia un," a ci hi.\nAhih hangin Moses in, "Tua bangin hih ding kituaklo hi. Bang hang hiam cih leh Egypt mite-a dingin a deihhuailo biaknate kote in Topa ka Pasian uh tungah ka pia ding uh hi. Egypt mite-a dingin a deihhuailo biaknate amau muhna-ah pia le ung, amaute in suang tawh kote hong deng ding uh hilo ahi hiam?\nKote, ni thum paina sehnel gamah pai-in ama hong thupiak ding bangin Topa ka Pasian uh tungah biakna ka va pia ding uh hi," a ci hi.\nTua ahih ciangin Faro in, "Sehnel gamah Topa na Pasian uh tungah biakna a pia dingin note kong paisak ding hi. Ahi zongin gamlapi-ah na pai kei ding uh hi. Kei-a dingin zong hong thumsak un," a ci hi.\nTua ciangin Moses in, "En in, nang kiang panin kei paikhia-in Faro kiang pan, a nasemte kiang pan, leh a mite kiang panin tho honpite zing ciangin a paikhiat theihna dingin Topa tungah thu ka ngen ding hi. Ahi zongin Topa tungah biakna a pia dingin mite paisak lohna tawh Faro hong zuautat kik nawn kei in," a ci hi.\nTua ahih ciangin Faro kiang panin Moses paikhia-in Topa tungah thu a ngen hi.\nTopa in Moses nget bangin pia a, Faro kiang, a nasemte kiang, leh a mite kiang panin tho honpite lakhia a, khat zong om nawnlo hi.\nAhi zongin Faro in hih hunin zong a lungsim khauhsak lai a, mite paisaklo hi.\nTedim Lai Siangtho / Laibu: Paikhiatna 8


url: =Zomi Namlian Ihih Ngeina :: ZOMI DAILY\nZomi Namlian Ihih Ngeina\nposted on 24 March 2015 at 11:30 am Lomkholna: Article\nTuhun a itenna Zogam bulphuh in, itangthute isut takciangin, bangmah aom lohna kenlak guamlak ahih zuiin, izawn, ihai, imawl lai in cih tawh thupat hong kulngiau mawk hi. Izadah phial zongin, ahi ding mah zong na hi veve hi. Anaipen Kawlte bang tawh zong kiteh leng, innlelo, neihlelam, leh nekledawn dongah, kisialhpih tak ding, tangvan, tangann aom kei mai hi (e’n ikhankhiatpih ahih manin hoihsa in lim isak hang). Tua huhau in, Zomi sunga thu thei tampi takin Zomi pen hun khat lai in namlian, nam thupi ihihna sann haksa in, ahai, amawl ngiat dan in ikituat khialkha ding ahi. Zomite pen tu a Chin Hills (Khamtung) itun maa in, nam thupi hingei tham ihihlam hong lak, limlena tampi om a, tuate lakpan anuai a teng igualsuk pak hi.\n1. Lai anei minam ihihi. Lai nei cih ciangin AD kum zalom (kz) 20 khit nunga pilsin nadinga ineih Pau Cin Hau lai leh Cope Topa laite icihna hi phinglo hi. Tu a Kawlgam sung ilut maa tham in, lai aneingeite ihihi. Tangthu cinggte in tua itanglai pen savun tungah kiciamteh hi ci uhi. Ahi zongin uipi in hong neksak hi kici se hi (hi tawh kisai “Zomi leh Zolai: Abeisa Tangthu” thului na sim in). Hipen kamgen tangthu ahih manin, uipi in ne cihna ah adeihna leh akhiatna tampi om theikha ding hi. Bangbang ahi zongin, hun khat lai in lai aneingei minam ihihi. Niam hetlo cihna hi.\n2. Aksi min tuamtuam anei minam ihihi. Ni kha aksi leh vankuum tawh kisai pilna pen Mikang pau in astronomy ci in, nidang in mi khempeuh in hi pilna nei lo uhi. Adiakdiak in tang pilna hong khankhiat pina ahi tu a Middle East kuamah, hi aksi lam pilna atheite bek Magi ci in mipil, thudotpi in nei uhi. Hun khat lai in Zomite inzong hi pilna neingei hi hang. Gentehna in, aksi min vawhna ahi Zingsol, Zansol cihte, Cingkhup leh Ngambawm ii kituah hun cihte a kipan, ipu ipate in theih khat na nei uhi. Gallesa hang maw, nuntak haksat man maw, ikituah kawikawi nateng in akimangngil kha hi hamtang ding hi.\n3. Samsih, Samkilh leh Kizepna azangh minam ihihi. Tu a iteenna Khamtung pen bangmah pian lohna ahih manin, hi mun ah itun khit, bangmah neilo, minam zawng ibat zenzen hang, tanglai in kizepna kician, ginatak azangh minam ihihi. Numei khat ahih nakleh samphek thei in, akizep nadingin samsih leh samkilh nei hamtang hi. Tualo kizep nading khipi, khibah, tau, khainiang cih bangin atuamtuam anei minam ihihi. Kizepna kician aneingei minam ihihi. Hun khat lai in nana niam hetlo uh ahihna kilangh hi.\n4. Lukham zangh in Lupna asui ngiatngiat minam ihihi. Nitumna lam pilna ineih khit ciangin lukham akizangh pan hi lo hi. Tanglim in lukham akhamngiat minamte ihihi. Khamtung itun khit ciang bel, lukham ding adang om theilo hi ding hiven, taksing ngil mahmah kikhamh hi. H’oh, cidamna tawh kituak zawsop bilbel! Bangkua sungah sihna bang aom ciangin, alukham uh (amisi zat ahike’h amisi tawh ana zatkhop uh pen) innka dawn pan vawkkhia (paai) in, lukham ding athak bawlkik uhi. Tua ciangin, lupna azangh tanghtangh minam zong ihihi. Lupna pen gamsing pha lai ahih manin, apekpi in kibawl hi. Hun khat lai in hauhtat (luxurious) mahmah ihihna hong lak hi.\n5. Inn Lamdan, Innsung Lepdan ngeina kician anei minam ihihi. Zo-inn pen kimawk lam lo hi. Ineih tawh kituak in, alian aneu bek kikhia a, inn lamdan (design) khat kinei in, tuadan in kilam ciat hi. Hi izo-inn lamdan pen, Khamtung itun khit ciang, amun amual, ahun zui in alemthei dingin ibehlap cih simloh, Khamtung itun maa tham in, izatsa ahihi. Ekkbuk bang pen “Awnghawh” kici hiauhiau zawzen in, innsung ah kikhoih hi. Tuhun a itaihkhan (apartment) vai deep hi. Kong zong adawldawl, adeidei in kinei hi. Huang sung luttumna pen Keelkong kici a, innka nuai a ganbuk lutsukna pen Sialkong kici in, innlim pan innsung lut tohna pen Sangkil kici hi. Innnung, phaitam lam kong pen Khahkhup kici in, khuavak ngah nading, huih lut nading leh khuadak nadingin kongvang neu zong kibawl a, Tawlet (tawl-et) kici hi. Hun khat lai in Engineer pilna akhom ciang kinei ngei ahihna hong lak hi.\n6. Kham, Ngun, Sik azangh thei minam ihihi. Siknam limlim ahi kham, ngun, daal, leh sik vante, akammal mahmah inzong nei ihih manin, hun khat lai in tuate tawh akisawh khangei ihihna kilangh hi. Khamtung lianah hite apiang zongin, kithei lo ahih manin, Kawlzang lam pan hi sik vante kipuato ngiat hi. Pu Guimang in tu a Khamtung, Ciimnuai ituntohna, phawk nadingin alaphuah sungah “zaang a pehsik gawm ing” na ci hi. Khamtung itun maa tham in, hi sik van tuamtuamte ana zanghngei minam ihihi.\n7. Hiamgam leh Thauvui (bomb) bawldan atheingei minam ihihi. Innsung vanzat ding temta, temtawng, hei, tuukol cihte banah, hiam a zat ding namsau, thal, lumletei cih dante zong tang lima ineih\nkammalte ahihi. Tuate banah, tu hun a bomb icih, thauvui lom bawldan zong athei ngei minam ihihlam, na phawk khangei hiam? Neino leh Nantal tangthu sungah, ahem in kiciamteh hi. Hi tangthu tuanthute pen, khangsawnte’n pilna in aneih ding uh deihna in akigen sawn ahihi. Neino leh Nantal tangthu ah, Leinuai mite tawh kidona zangei ding hihang. A-upa Phutcil, Leinuai mite in akhah nop loh tak uciang, Nantal in a-ekk phelleng akhiat leh Leinuai mite gam sehthum suah sehkhat kicim ci hi. Hi pen ekkvuu tawh thauvui (bomb) abawl pen agenna hi a, Leinuai mite’n hi thauvui kibangci bawl cih atheih ding uh deihlo ahih manin Nantal in “Ka ekk phellang kong khiatsuk hi” aci ahihi.thangsanmung\nTua hi in, ipu ipate zong ana haigawp uh hi saam loin, amau’ hun tawh kituak in khuamuhna khat ana nei veve uh ahihi. Ahi zongin, tuate ikisialhpih theih ding zong hi sam loin, tangthu ahih manin hoih taka ciamteh in, ei zong hi pillesiam asang mahmah hun (hi-tech) hun ah, hun tawh kituak in i-om theih ding; tua dingin ihamciam ding hong phawksak hi.\nRev. Thang San Mung\nNo. 77 (4Flr-A) Thiri Street (5th Lane)\nWard # 2, Hlaing Township\nCell: (+95) 09400309483\nPrevious: Zomi banghang in kici zaw???\nNext: Mi 148 atuang Germanwings vanleng kia, anung tading lamet omlo\nTedim khuapi ah zom leuleu ni\nTutung khualzinna (Myanmar Ethnics Entrepreneurs Association) ~ Kapno\nUS gamsung khualzinna pawlkhat – 36\nZYA nasep pulakna (03 September 2015)\nInternet Explorer ah zatding Spelling Checker, Speckie\n2017 kum Zomi te maasuan #2 ~ Khup Khan Thang\nZIUSA in Dongtuak Huhna Sumdonna leh Hawmkhiatna te Kizom toto


url: =Shealtiel tapa Zerubbabel leh Jeshua tawh a hong ciahkik siampite leh Levi mite:\nAmariah, Maluk, Hattush,\nMijamin, Maadiah, Bigah,\nSallu, Amok, Hikiah, leh Jedaiah-te ahi uh hi. Hihte pen Jeshua hun lai-in siampite leh a sanggamte uh lakah a ukpite ahi uh hi.\nJeshua, Binnui, Kadmiel, Sherebiah, Judah, leh Mattaniah hi a, Mattaniah in a sanggamte tawh lungdam kohna late a uk hi.\nTua ciangin a sanggamte uh Bakbukiah leh Unno in amaute tawh kigal sai-in omin a dawng uh hi.\nTua hi a, Jeshua pen Joiakim pa, Joiakim pen Eliashib pa, Eliashib pen Joiada pa,\nJoiada pen Jonathan pa, Jonathan pen Jaddua pa ahi hi.\nTua ciangin Joiakim hun lai-in beh lutang ahi siampite: Seraiah suante sung panin Meraiah, Jeremiah suante sung panin Hananiah,\nEzra suante sung panin Meshulam, Amariah suante sung panin Jehohanan,\nMalukhi suante sung panin Jonathan, Shebaniah suante sung panin Josef,\nHarim suante sung panin Adna, Meraioth suante sung panin Helkai,\nIddo suante sung panin Zekhariah, Ginnethon suante sung panin Meshulam,\nAbijah suante sung panin Zikri, Miniamin suante sung panin ..., Moadiah suante sung panin Piltai,\nBilgah suante sung panin Shammua, Shemaiah suante sung panin Jehonathan,\nJoiarib suante sung panin Mattenai, Jedaiah suante sung panin Uzzi,\nSallai suante sung panin Kallai, Amok suante sung panin Eber,\nHilkiah suante sung panin Hashabiah, Jedaiah suante sung panin Nethanel ahi uh hi.\nEliashib, Joiada, Johanan, leh Jaddua-te hun lai-a beh lutangte leh siampite ahih leh Persia kumpipa Darias hun ciangdong Khang Tangthu Laibu sungah kiciamteh hi.\nLevi mite beh sung panin beh lutangte pen Eliashib tupa Johanan hun ciangdong Khang Tangthu Laibu sungah kigelh hi.\nTua ciangin Levi mi ukpite: Hashabiah, Sherebiah, Jeshua, Binnui, leh Kadmiel hi uh a, Pasian mi David thupiakna bangin a banbanin phatna la a sa ding leh lungdamna a ko dingin a sanggamte uh tawh na a sem ding uh ahi hi.\nMattaniah, Bakbukiah, Obadiah, Meshullam, Talmon, leh Akkub-te pen vankoihna kongpite a cing kongcingte ahi uh hi.\nHih pen Jozadak tapa Jeshua, a tapa Joiakim hun leh gam ukpa Nehemiah, leh siampi hi-in laitheipa zong ahi Ezra-te hun lai-a vaihawmna ahi hi.\nTua ciangin amaute in daltuahte, harp lasaknate, leh laia lasaknate tawh lungdam ko-in la sa-in lungdamna tawh kulhpi apna a bawl dingin Jerusalem-ah hong pai theihna dingun Levi mite a omna khempeuh uhah a zong uh hi.\nTua hi a, Jerusalem kiim leh Netofah mite khuaneute panin Levi mi lasate hong kikaikhawm uh hi.\nBethgilgal khua leh Geba kiimnai leh Bethazmaveth khua panin zong hong pai uh hi. Bang hang hiam cih leh lasate pawl in Jerusalem kiimah amau-a dingin khuaneute sat uh hi.\nTua ciangin siampite leh Levi mite amau mah kisiansuah tawm uh a, tua khit ciangin mite leh kongpite leh kulhpi a siansuah uh hi.\nTua ciangin khuapi kulhzangah Judah mi uliante ka paipih a, lampai kawmin lungdamna a ko dingin pawl lian nih ka seh hi. Kulhzang panin pawlkhatte taklam manawhin Nin Kongpi lamah a pai uh hi.\nTuate nungah Hoshaiah leh Judah uliante kimkhat,\nleh Azariah, Ezra, Meshullam,\nJudah, Benjamin, Shemaiah, leh Jeremiah,\nleh siampi pawlkhat: Asaf, a tapa Zakkur, a tapa Mikaiah, a tapa Mattaniah, a tapa Shemaiah, a tapa Jonathan, a tapa Zekhariah,\nleh ama behte Shemaiah, Azarel, Gilalai, Maai, Nethanel, Judah, leh Hanani-te, Pasian mi David lasakna nate tawh pai uh a, tuate lakah laitheipa Ezra masa hi.\nTuinak Kongpi panin kulh kahtohna David khuapi kahlei-ah paito-in, David inn khengin nisuahna lam manawhin Tui Kongpi dongah pai uh hi.\nLungdamna a ko a pawldang khat pen veilam manawhin pai uh a, mi a kimkhat tawh amaute ka zui hi. Kulh tungah pai-in Meikhuk Tausang pan Kulh Zai-ah\ntua panin Efraim Kongpi, tua ciangin Jeshanah Kongpi, tua ciangin Ngasa Kongpi, tua ciangin Hananel Tausang, tua ciangin Za Khat Tausang, tua ciangin Tuu Kongpi-ah pai uh a, tua ciangin Thong Kongpi-ah khawl uh hi.\nTua hi a, lungdamna a ko hih pawl nihte, Pasian biakinn hong tung uh a, uliante pawlkhat leh kei ka omkhawm uh hi.\nTua ciangin siampi Eliakim, Maaseiah, Miniamin, Mikaiah, Elioenai, Zekhariah, leh Hananiah-te a peengkulte uh tawh om uh a,\nMaaseiah, Shemaiah, Eleazar, Uzzi, Jehohanan, Malkhijah, Elam, leh Ezer zong a om uh hi. Tua hi a, Jezrahiah makai-in lasate in la sa uh hi.\nPasian in nakpi takin amaute lungdamsak ahih manin amaute in tua ni-in biakpiakna lian tampi pia-in lungdam uh a, numei naupangte zong lungdam uh hi. Tua hi a, Jerusalem khuasunga lungdamna awging gamlapi pek pan nangawnin kiza hi.\nTua ciangin khuapite kiimah lo omte panin a golna leh a neuna tawh kizui-in siampite leh Levi mite-a dingin thukham sunga om bangin a kaihkhop ding uh a kipia nate, anpalte, leh sawmah khatte a koihna ding uh vankoihna innte a uk dingin mi kiseh hi; bang hang hiam cih leh siampite leh Levi mite nasepna hangin Judah mi khempeuh lungdam mahmah uh hi.\nTua hi a, David leh a tapa Solomon thupiakna tawh kizui-in lasate leh kongcingte mah bangin amaute in amau Pasian nasepte leh siansuah nasep a sem uh hi.\nBang hang hiam cih leh David hun lai-in lasate a ukpi leh phatna leh lungdam kohna a makai-in Asaf om hi.\nZerubbabel leh Nehemiah hun lai-in Israel mite khempeuh in lasate leh kongcingte-a dingin a nisim tanh uh pia uh a, amaute in Levi mite-a ding tuamkoih uh hi. Tua ciangin Levi mite in Aaron suante-a dingin tuamkoihsawn leuleu uh hi.


url: =Piancit gamsung ah mipi akemding in Police 10,000 ki sawlkhia :: ZOMI DAILY\nposted on 13 January 2015 at 9:28 pm Lomkholna: News, Sawltak, World\nPalik te khuasung ah mipi akemding in avak kawikawi laitak\nNungsung teng Piancit gamsung ah buaina leh tualthahna apiangkhit dikdek ciangin kumpi thuneite zong patau mahmah uh a, muntuamtuam ah acingkawikawi dingin palik mi 10,000 ki sawlkhia cih BBC News in genkhia hi.\nHih Police tepen adiakdiak in France gamsung aom Jewish School te ah acingding, Security dingin aki sawlkhia ahihi.\nFrance Defence Minister Jean-Yves Le Drian in agenkhiatna ah Tuesday ni nitaklam akipan hih Security Police tepen nasep kipan tading uh cihi.\nHihbang in Security dingin Police Force alom atang in akizatpen tutung a akhatveina mah hipah hi.\nNungkal sungah France gamsung Paris khuapi ah mi 17 in thahlupna thuak uhhi. Police te akipan Supermarket ah aomkha mipi tampi in asihlawhziau uh ahihi.\nHihbang in tualthahna aom ciangin mipi te lungso mahmah uh a, nung Sunday ni inzong khuasung lamzikpi tungah mipi 3.7 Million bangin ki pumkhatna lakkhia uhhi. Paris khuasung bekbek ahzong mipi 1.5 Million bangpha hi.\nInterior Minister Bernard Cazaneuve in agenkhiatna ah Security Force pan mi 5000 peuhmah France gamsung aom Jewish School te acingkem dingin ki sawlkhiading cihi. France gamsung ah Jewish School bekbek pen 717 bang om cihi. Tuamun te ah migilo te’n abawlsiatding kumpi thuneite patau mahmah uhhi. ZD Sawltak\n(Kawlgam ah ih Police te’n mipi phengkaplup mengmeng khong uh a, gamdang ahlah Police te’n amipi te uh itmahmah, kembit nuam mahmah uh)\nPrevious: Kileek kimna (Consistency)\nNext: Itluat tano aa ding laikhak ~ Peter Suumpi


url: =World Press Freedom Day 2012 Kibawl - TUNGZANG NEWS\nWorld Press Freedom Day 2012 Kibawl\n(TZN) Leitung bup lailam suahtakna ngah ni (World Press Freedoom Day 2012) pahtawina in Kawlgam kumpi le UNESCO pan lailam le ngeina lam kipawlnate' makaihna tawh akhatveina Thusinna le kimuhkhopna pen May 3,2012 ni-in Traders Hotel, Yangon ah thupitak kinei-in, Kawlgam Ministry of Home Affairs,Deputy Minister U Soe Win le Kawlgam thuthak lam nasem pawlte (Media ) te akipan leitung gam tuamtuam pan Media makai tampi kihelthei uh hi.\nHih thusinna le kimuhkhopna a deihna bulpi-in Kawlgam sungah thu le la kizaktuahna (Media and Information) lam nasepna ah suaktatak akiseptheihna ding ngimna tawh kibawl ahihna thuthak saite in gen uh hi. Tua mah bangin Kawlgam sungah khantohna ding a bulpi pen Media akihelloh phamawhna ahihna le Kumpi lam pan zong nasiatak panpih ding akisapna thute Ministry of Home Affairs,Deputy Minister U Soe Win in genbeh lai hi.\nThuthak kante le Media lam nasemte in Press Media thukhun (By law) te tungtawn in angah ding hamphatna (Opportunity)te le siamna/ tempaiina zui in, a mau siamna le tempaina tungtawn in nuntak zawhna ding nasep (Professional Life) dinmun ciang dong a ngah zawhna ding ciang dong panpih zawhna ding kisam ahihna thute Kawlgam nisim thuthak kizakna (Newspaper) lamah makaipi khat ahi Maung Won Tah in gen hi.\nTua bek tham loin, Kawlgam sungah thuthak kan nasem ( Media and Information) lam kipawlna thupi tuamtuam hong piankhiat / kiphuan ziahziahna dingin hanciam a, Yangon le Mandalay khuapite ah Media nasepna tawh kisai phawk tawntungna pawi (Memory Service) te zong abeisa ciang ciang kibawl zelzel ahihna thute zong genbeh hi. Tua manin Kawl kumpi thak apiankhiat akipan Kawlgam sungah lai nasepna / Media lam nasepnate suaktatak akiseptheih zawkna ding le Media and Information pan Kawlgam khantohna lam nasiatak a pian semsemna ding kisam lua ahihna thute pulakna nei uh hi.


url: =Phone Charging sa in luppihkha ahih manin sihlawh dektak ~ ZD :: ZOMI DAILY\nposted on 4 April 2017 at 1:12 pm UTC+9:30 Lomkholna: News, Sawltak, USA, World\nUSA, Alabama State sungah pasal khat alupkawmsa in Phone Charging sa in nusiakha ahih manin meikanggawp cih Fox News pan kiza hi. Tuapa minpen Wiley Day kici khat hi a, kum 32 aphakhin khat ahihi.\nA phone zatzong phone mawkmawk hilo a, iPhone te ahihi. Tua azat iPhone pen Extension Card khattawh kizomsawn in alu tawh kinai in Charing zopsa in ihmutsan kha hi. A ihmut laitak in a ngawng ah a awh khainiangh “Chain Necklace’ pen Charger leh Extension Cord sungah lutsukkha citciat hi.\nTuapan in angawng tengah Necklace tungtawn in Electric Shock piangin lupna tungpanin kilawnsuk hi. Anuai ah Necklace pen kaitatthei bilbel ahih manin sihtheih lianding dinmun panin suakta kikthei cihi.\nDr. Benjamin Fail ii genna ah Wiley Day pen Electric Volt 110 taktawh datlaih hi a, 110 genloh Volts 100 tawhzong mihing pen aki sizo mahmah hi ci’n genkhia hi. Asihhun tungnailo hiding hi cihsanziau hi.\nWiley Day inzong ama tuahkhak thute midang te’n atuahkhakding deihsak hetlo ahih manin Phone Charging kawmsa peuhmahin kuaman luppih kei un ci’n genkhia hi. Nalupna panin agamla theithei ah koihzaw un. Ahi keileh azingciang Charging pawlpanzaw in.\nAlso read: Australia ah sangnaupang numei khat ii aphei tungpan Phone puakkham ~ ZD\nLupkawmsa in Charing koihsuakpen lauhuai hi. Na nungtakna tawh khakding pamaihlua hi ci’n deihsakna tawh mipi te theihding in genkhia hi. ZD Sawltak #zomidaily\nPrevious: Kum 2 aphapan atapa amahleh amah kikaplumkha ahih manin apa kiman ~ ZD\nNext: Malaysia, Kajang aom suaizuakna khatah damiah lutin Rm100,000 man puakhia ~ ZD


url: =ZAM Thupuak :: 20 December 2015 :: ZOMI DAILY\nZAM Thupuak :: 20 December 2015\nposted on 20 December 2015 at 9:00 am UTC+9:30 Lomkholna: News, Newsletter, Refugee, ZAM, Zomi\nUNHCR nuai a kipawlna makaite kiciamna leh graduation\nDecember 16 ni-in UNHCR-CDU makaihna tawh UNHCR Conference hall ah kipawlna makaite tukum ading kimuhkhop tawpna ki nei hi. Hih kimuhkhopna sungah CDU panin Brittocia Franklin in “Leadership Framework Review” genkhiatna hong nei in, Malaysia UNHCR Representative Richard Towle in makaite thapiakna, khut taklam lam a kiciamna leh abeisa kha khat lai a “Leadership and Communication Training” kahte pahtawina letmat ama khut ngiat panin hong pia khia hi. ZAM panin palaite 2 in pahtawina lai ngah uh hi. Tualo adang kum 2015 sung kipawlnate lakah 10 val hunbip a kihelden teng “Certificate of Recognition” piakna nei in Malaysia Zomi Kipawlna ZAM zong hong pia uh ahih manin ki angtang mahmah hi.\nKei pen ko minam kipawlna ah makai dinga hong kiseh khat ka hihi. Makai khat ka hihna tawh ki zui-in ka sep ding leh ka mawhpuak teng ka tel sitset a, bangmah siit neilo in ka hihtheih tawp tawh hanciam in ma ka pang ding hi cih kam kiciamna anuai a bangin ka pulaak hi:\n⦁ Ka kiciamna tawh kizui-in ka sep theih khempeuh sem in ka hihtheihna khempeuh bangmah siit ka nei kei ding hi ci-in kam ka kiciam hi. Bang hang hiam cileh kei tungah ka mipihte’n muanna lianpi hong nei uh a, amau ngimna, lametna leh nopsakna khempeuh kei khut tungah hong nga uh hi.\n⦁ Makai khat ka hih mah bangin ka minam kipawlna in minpha a ngah theihna dingin ka hanciam den dinga, ka mite cihtakna tawh makaih in ka kipumkhat sak ding hi ci-in kam ka kiciam hi.\n⦁ Ka mite ka makaihna ah keima angsung bek khual in na ka sem kei dinga, muanhuai takin nasem in ka seppih lawmte muan theih dingin cihtakna lak ning ci-in kam ka kiciam hi.\n⦁ Kikhemna leh neeksimnate tawh kipelh in deidanna leh a meetdawhna hoihlo te ka khaktan ding hi ci-in kam ka kiciam hi. Bang hang hiam cih leh kei pen makai khat ka hihna tawh ka mite lampi maan a lak ding leh amau zahtaak theih dingin a gamta ding ka hih lam ka tel hi.\n⦁ Makai khat ka hihna tawh kipawl khawm a nasepna thupisak in, thu khat peuhpeuh ka khentat ciangin leh ka sepkhiatna ah mikim zong hel den ning ci-in kam ka kiciam hi. Bang hang hiam cih leh mi khat bekin a sep theih loh asem dingin kipawlna hong piang ahihi.\n⦁ Nuam taka kipawlkhop theihna, deidan tuam nei lo a mi khempeuh kizahtaak diamdiamna thupisak ning ci-in kam ka kiciam hi. Bang hang hiam cileh makai khat ka hihna tawh kizuiin tulaitak bek hi lo mailam ah zong kipawlna sunga omte hitaleh kipawlna pualam a omte hitaleh amau nopsakna dingin ka gamtat kul a hi.\n⦁ Ka theihna hita leh sepna pan ka ngah pilna midangte ka hawmsawn ding a, kipawlna a om paisuak theihna dingin makaih ning ci-in kam ka kiciam hi. Bang hang hiam cih leh kei pen kei mai a makai semte tungah leibat lianpi a nei khat ka hi a, kei khit ciang makai sem dingte tungah tua ka leibat pen ka piak kul hi cih thu ka tel mahmah hi.\nKumpi zato leh Clinic te ah min khumman leh Deposit khang ding\nHong tung ding 1 January 2016 a kipan kumpi zato pi te leh clinic te ah 70% khang ding ci uh hi. UN card tawite adingin 50% discount om lai ding hi.\nAnuai a bangin khang dingin ki lamen hi.\nUN Card tawi khempeuh REMEDI Insurance lei hamtang ding UNHCR zumpi panin hong hanthawn hi.\nREMEDI Insurance lei nuamte ading :\nMimal khat ciang RM140/-\nInnkuan mimal 5 ciang RM173/- UN & ZAM ah lei theih.\nUNHCR pan gambeel/galtaite panpih zawh semsemna dingin sep masak dingte theihna dingin Power Waterhouse Coopers (PWC) panin Survey hong bawlsak nuam uh hi. Chin State sung a kipawlnate ah anuai a bangin hong pai ding uh hi.\nZAM Zum : 11th Jan 2016 (11am)\nFRO Zum : 12th Jan 2016 (2pm)\nACR Zum : 13th Jan 2016 (2pm)\nCRC Zum : 15th Jan 2016 (2pm)\nHih sungah akihelnuam Zomi akua mapeuh in ZAM zumpi ah na min uh kipia thei hi.\nDHS Interview paizia (Azom)\nDHS aa ding RSC, RSC in DHS tun pih\nDHS officer in, RSC aa ih gensa teng lian mah bulphuh in thu hong dong na hi gige ahih manin, RSC ah ih gennop leh ih pulak nop bangbang, ih pulak nop zahzah ei leh ei kitheih kul pah hi. Cihnopna-ah, RSC ah hoihtak ka pulak theihloh hang DHS takteh ka thugen zia puahkik ning, ahih kei leh laihpha ning cihbang mawk omthei nawn vetlo hi! Ih gam aa ih tuahngei thudan zui-in behlap nop a om leh bel thu-tuam khat hiding hi. RSC aa ih pulaksa bangbangin DHS ah pulak theihding a kisap lam katel sansan hi; Gentehna: Galkapte in, hong tum, hong sui, bangzah vei hong vua, hong koici vuak, hong koici simmawh, hong koici bawlsiat, bang kammal zangin hong bawlsia, porter bangzah vei hong puasak, tangtha bangzah vei puakha cihte aa kipan a phazah leh a piangzah nambat, a munte pawl bang RSC ah kician takin pulak khalo, DHS teh phawkkik cihbang omthei nawnlo hi. Tuamah bangin, RSC ah kician takin pulakin DHS teh pulak thei nawnlo cihzong na kingah tuak hetlo mawk hi. Tuateng hang mah tawh, RSC aa ih thugen zahzah ciapteh ngiat a kisam na hi gige hi.\nTuahsa dandanin gen le’ng; DHS interview lutdingte kigualhna na omding hi. A lolte zingsang nai 7 bangin a tungzong omtuak hi. Lolzo mah leng hoihpen in mu ingh. Kongpi ih lutteh ih UNHCR card tawh hong check aa, hong piakik pahin, asunglam DHS, RSC te ngakna phual ih tun’ phet mahin kamlet nasemte tung ih UNHCR card appah kisam hi. (A theilo aa tutna aa ngak tampi ki omthei cihthu za mun mahmah ingh.)\nPawlkhatte a sunglam kisam suak pahin, interview ding aa kipan a vaite-uh zomkha pah hi. Pawlkhatte sun an nekkhit teh kisam kik pan aa, pawlkhatte nitak nai 4 khitciang a kisam zong omthei hi. Hih pen DHS nasemte vaihawm dandan hilel aa, a hihtheih leh nibup hun a beilel dingin zong kigin’ hoihzaw mai hi. Lungsim patauh omlo tak aa ngakding thupi zaw hi.\nVum Khan Lian (791-13C17034) kimu ahih main anei pa in ZAM zumpi ah hongla in.\n⦁ Kam Mun Mung (Kansau) Kajang palik zum ah,\n⦁ Cin Sian Kap (Suangzang (Camp pan Embassy ah,\n⦁ Pau Mun Thang (Vongmual) Camp pan Embassy ah,\n⦁ Thang Tawi Sang (Thalmual) Camp pan Embassy ah,\n⦁ Khai Khan Kim (Pyidawtha), En Khua Hau (Pyidawtha), Cing Nuam Kim (Pyidawtha) Kajang thongah vai vaanpih,\n⦁ Thang Sawm Mang (Saipimual) Camp pan Embassy ah ki buaipih thei hi.\n⦁ Nu Cing Lun Nuam (Heilei) Ampang zato ah,\n⦁ Lia Sian Cing (Kawlpi) GHKL ah,\n⦁ Pa Pau Kap Langh (Tuitawh) GHKL ah ki puaipih thei hi.\nZomi Cup 2016 ading Team min kipia theilai\nZomi Cup 2016 a (7) veina ading Khua min tawh a kihel nuam te sazian kipia theilai ahih manin akihelnuam khua khua ten ZAM zumpi ah min sazian nong piak nading un kong zasak uh hi. 2016 Sen Kumthak pen February 8, 9 ni tawh kituak hi. Sazian pen December 20 nitak nai 5pm ciang kisang ding hi.\nSawbua khuami, Pa Khuppi leh Nu Vung Ngaih Lun te tapa Tg. Thang Sian Tawm (kha 1) in 17/12/2015 ni in a omna Klang panin hong nusia aa, nauno luanghawm ahih leh ZAM-ZSM makaihna tawh Klang Simpang Lima hanmual ah kivui thei hi. Nauno hang in adah akap Nu le Pa tawh kibang in ZAM zumpi panin ih dah khawm hi.\nZSM kumcin khawmpi leh Palai kitelna\n2015 kum Zomi Genvai Kipawlna (ZSM) kumcin khawmpi 14/12/2015 ni in ZAM Hall ah kibawl thei a,makai te leh Pawlpi makai te, Zolia Zotaang te leh Zomi a it mipi te kihel thei hi. Rev. Dr. Go Cin Zam (GZA, OM) leh Pu Mung Lan Thang (Thangboi) te Kawlgam pan hong kihel thei uh a,te thapiakna leh ZSM nasepna lungdampihna, Kawlgam tui vai tuahsiatna tungtang aa ZAM tungtawn a panpihna lungdamkohna thutemanpha tampi hong gen thei uh hi.\nHun nih in kikhenbawl aa hun masa sungah Kum khat sung ZSM nasepna report piakna te palai te’n hong nei uh hi. Kum khat sungin ZSM lut mimal vekpi (8811) pha aa, Pawlpi leh Khua kipawlna gawm kipawlna (44) panin ZSM ah pawllutna nei uhhi. 2015 kum sungin Zomi (38) te lungpham in hanmual ah kivui thei hi\nHunnihna sungah 2016 kum ZSM palai kiteel na kizom suak aa anuai a bangin mun kiseh hi.\n1. Pa Kam Lian Mung(President) Tungzang,\n2. Pa Thaa Mung(Vice President),\n3. Tg. Khoi Sian Tuang(G/S) Thalmual,Kajang\n4. Tg. Thang Lam Cin ( Assist.),\n5. Pa Tuan Sawm Tuang(Treasurer),\n6. Tg. Thawng Hat Lal (Accountant),\n7. Pa Thang Phian Mung(Auditor) Thangnuai,\n8. Pa Gin Go Mang(Outreach),\n⦁ Suan Kap Thang (Laaitui) in Thupuak bawlna ding RM50 hong pia ahih manin ki lungdam mahmah hi.\n⦁ USA hong lensan Pa Pau Lian Mung (Tualzang) in Thupuak bawlna ding RM50 hong pia ahih manin ki lungdam mahmah hi.\n⦁ Paan Khup (Sakollam) in Thupuak bawlna ding RM50 hong pia leuleu ahih manin ki lungdam mahmah hi.\n⦁ Kapno (Kapteel) in Thupuak bawlna ding RM50 hong pia ahih manin ki lungdam mahmah hi.\nPrevious: Zomi leh Nampi lungsim ~ Zam Thuam\nNext: I khualzinna leitung ~ Hau Za Cin\nIndia zato khatah Oxygen akicing in omlo ahih manin mi 64 sikhin\nZomi D.C pan Dahna thu pulaakna leh Funeral Service vai zaaksakna


url: =A THAHAT NUMEITE. Gelh - Dong Za Mung (Mauvom) - Laibu Saal\nHome > Thuluui/Articles > A THAHAT NUMEITE. Gelh - Dong Za Mung (Mauvom)\nA THAHAT NUMEITE. Gelh - Dong Za Mung (Mauvom)\nA THAHAT NUMEITE\nPhoto : UN Khawmpi kah Zomi Numeite Siamah Ningpi Gualnam (USA), Siamah Ciin Vung@Mihnge (Kawlgam), Prof. Dr. Dim San Nuam (Kawlgam), Siamah Man Cing @ Cingkok (Kawlgam) Siamah Don Ngaih Lian (USA), Siamah Ngai Zen Cing (USA) 2015.\nLeitung piancil pan kipan tuni dong Numeite in thahatna nei ciat uh hi. Amau thahatnate zong pasalte mah bangin hihtheihna, sepzawhna nei uh hi. Leitungah Pasian in mihing(Adam) a bawl cilin amah ahuh dingin a naakguh khat lakhia in numei(Eve) na piangsak hi. Tua numei pen pasal naakguh pan ahih manin pasal(Adam) in amuh ciangin lungkim mahmah hi. Tua numei pen pasal pumpi sung pan kila khia ahih mah bangin pasal bangin thahahtna leh vangliatna a nei hi. Pasian in mipa(Adam) tunga apiak hih theih, sep theihnate tua minu(Eve) sungah zong a om ahi hi. Eve pan kipan suk ngekngek numeite in Zomi nnumeite zong ahi hi.\nDavid in Goliath that in kumpi huang sungah a om ciangin Israel mite in Kumpi Sawl sangin it zaw in a paakta zaw uh hi. Tua ciangin kumpipa Sawl heh mahmah in haza mahmah ahih manin David a thah theihna dingin a tanu tawh a kiteeng sak hi. A tanu upen gawm a sawm hi-a, himah leh lemlo ahih manin anihna nu Mikhal tawh akiteengsak hi. Kumpi Sawl ii ngaihsutna ah, “Ka makpa hong hi henla,, Philistia tawh hong kido leh gal phual ah si lel ding hi”, ci-in makpa dinga a teel ahi hi(I Sam. 18). Ahi zongin a tanu Mikhal in David it mahmah ahih manin apa’ thah sawmna pan David a hon khia hi. Gal phual ah a sih theihloh ciangin Kumpi Sawl in a galkapte sawlin David a thah nadinguh a vaihawm hi. Tua thu Mikhal in a theih ciangin, “Tu zanin na nuntakna na suahtak kei leh, zingciangin nang hong kithat ding hi,’ a ci hi. Tua ahih ciangin Mikhal in tawletah David khia suk hi. Amah a suakta hi”(I Sam.19:12). A pianna apa galpa ahi a pasal suahta sak hi.\nAbigail pasal Nabal pen mihau khat hi-in a gamtat sia, lungsim kheltat, a ki ukzo lo mipa ahi hi. David in a tangvalte sawlin nek-le-dawn a ngetsak leh a piak sang sik in na phun sanin a na tawng gawp zawsop pa hi. Tua bangin tangvalte in a nget uh a ngahloh ban vuah ko gawpna, tot gawpna, zahkona a thuak uh David in a theih ciangin Nabal leh a nasemteng vat mai dingin a kuan uh hi. Tua bangin a pasal gamtat hoihlohna hangin David leh a galkapte heh mahmah sa in hong kuanna thu Abigail in a zak ciangin manlang takin kithawi semsem a, a pasal khialhna thuum dingin a kuan khia hi. David kiang a tun ciangin a pasal ading va thuum a, David in a maisak hi. Tua ciangin Nabal sihna tawh kipelh in a suakta hi.\nJoshua leh a pawlte(Israel) in Jericho khuapi simin a lak ding kuan un Jericho khuapi om dan leh a teeng mite dinmun a theician dingin a tangvalte mi nih thukan dingin a sawl hi. Thukante hong pai hi cih khuasung miten a theih ciangun manin a thah theihna dingun a zong uh hi. Tua laitakin numei paaktat Rahab in a inntung khumah amaute a na seel hi.Tua bangin Rahab in a seel sim khit ciangin khausan khat tawh a tawlet pan amaute khai khia suka amaute a ciah kik thei uh hi. Amaute in Jericho khuapi a suksiat ni uh ciangin amau innkuan sungah hehpihna lakin midangte tawh a suksiat khawmlohna dingun Rahab in a ngen hi. Ama ngetna mah bangin thukante a thukim uh hi. A sawtlo in Joshua leh apawlte in Jericho hong simin hong vat mai uh hi. Ahi zongin Rahab leh a innkuan, a tanau teng in suksiatna thuak kha lo in suahtakna hong ngah uh hi.\nEsther i cih pen Susa khuapi pan gamneu 127 a uk kumpipa Ahasu-eras zi ahi hi. Amah pen Judah numei khat ahi hi. Kumpi Ahasu-eras nuai lian-a za lian penpa in Haman ahi hi. Kong cingpa ahihleh kumpinu pano Mordekai ahi hi. Mordekai in Haman tungah zahtakna pia nuamlo ahih manin Haman heh mahmah hi. Tua panin Haman in kumpi ukna sunga om Judah mite khempeuh thah mang ding leh suksiat mang dingin a vaihawm hi. Tua a vaihawm pen a tangtung ding hong hitaktak ta hi. Tua hunin kumpipa kiangah huhna ngen thei dingin Esther kumpinu bek a om hi. Ahi zongin kumpinu ahita zongin kumpipa kiangah utut in kilut theilo a, tua banah lut theihna ding zong kimawk nget theilo hi. Kumpipa kiangah ih lut ding ciangin va kingen a kumpipa in a ciangkhut tawh phalna hong theihsak kei leh kilut theilo hi. Tua bek thamlo in kumpipa lungkim kei leh sihna nangawn a kithuak thei ahi hi. Tua dan dinmun sihna leh nuntakna kikal ah Esther kumpinu om hi. Ahi zongin ama’n “..ngeina ahih loh hangin kumpipa kiangah ka va pai ding hi; ka sih leh zong a si ka hi mai ding hi’, a ci hi”(v.16b). Esther kumpinnu in a minam adingin “ka sih leh zong a si ka himai ding hi” ci-in a kalsuan manin suksiatna thuak ding a minamte in suahtakna hong ngah uh hi.\nZeisu a nungzuite tawh Judea gam panin Galilee gam lam manawh in khual hong zin na vuah Samaria gam nawkloh phamawh hi. Samaria gam nawkin hong pai uh a, Saikhar khua hong tung uh hi. Tua khua gei ah Jacob in a tapa Joseph a piak lo khat om hi. Tua lo sungah tui khuk khat om a, Zeisu in tua tuikhukah tui dawn dingin hong zuan hi. Tua tuikhuk ah tui tawi dingin Samaria numei khat zong hong pai hi. Zeisu leh Samaria nnumei nu tua tuikhuk ah hong kimu in hong kiho uh a, tuapan in tua numei nu piang thak in a tui um nusia in, tai pah vingveng a a khua ah va tangko hi. Tua panin Samaria gam ah Zeisu thu kizel in khanlawhna lianpi hong piang hi. Cinate in damna ngah in, mittawte in khua mu in, khelbalte lampai uh hi. Samaria nu hangin a khua, a tui, a minam, a gam sungah khanlawhna lianpi piang hi.\nElizabeth pen Siampi Zekhariah zi ahi hi. Amah pen ta ngei theilo a ciing nupi khat ahi hi. A nupa un a kum uh zong tam ta hi. Siampi Zekhariah in siampi na semin biakna tau ah a om laitakin vantung mi-in hopih in tapa khat a piak ding a kamciam hi. Tua mah bangin Elizabeth in nau hong paii in tapa khat hong nei takpi uh hi. Tua ciangin anu deihna bangin a min dingin John hong phuak uh hi. Elizabeth sung panin hong piang khia naungek hong khang lian in hong picin ciangin Jordan gun kiim gam khempeuh ah thu gen hong kipan hi. Ama’n “Na mawhna panun kisik unla tui kiphum un. Tua hileh Pasian in na mawhnate uh hong maisak ding hi”, ci-in thu ahilh hi(Lk.3:3). Tua ama thuhilhna tungtawn in leitungah khanlawhna hong piang khia hi.\nAtunga ih pulakte zong Zomi numeite mah bang ahi uh hi. Zomi numeite zong ih pasal ading, ih innkuan ading, ih khua ading, ih minam ading, ih gam adingin thahatna nei cih phawk ciat ta ni. Zomi numei khempeuh in ih thahatnate a theician leh a zang thei dingin Topa’n thupha hong pia kim ta hen!\nLai gelhpa Dong Mung\nLai gelhpa Dong Za Mung in Zomi eLibrary / Laibusaal ading in phalna hong piak ahi hi.\ndate: Mon, Apr 4, 2016 at 11:44 AM\nsubject: Fwd: A THAHAT NUMEI\nItem Reviewed: A THAHAT NUMEITE. Gelh - Dong Za Mung (Mauvom) Description: Rating: 5 Reviewed By: Cinpu Zomi


url: =Donald Trump in Catholic makaite laikhak ~ Zomi Quavadis :: ZOMI DAILY\nposted on 7 October 2016 at 11:42 pm Lomkholna: News, USA, ZomiQuavadis\n(Denver, Colo., Oct 6, 2016 / 12:01 pm. CNA/EWTN News).\nRepublican presidential candidate Donald Trump in Catholic makaipite tungah laikhak limci tak khat na khak a, “Kei pen no mau mah banga nuntakna a thupisak (pro-life) ka hi a, Biakna suahtaakna leh kipattahna sanginn te a panpih dingin kiciamna a nei khat ka hihi” ci hi.\n“No Catholic te adingin Message hong puak ingh. No tawh ma ka pang khawm dinga, no dinna munah dingin no mau tawh kalsuan khawm in, no lamah kong om ding hi” ci hi. Hih pen October, 5 ni a laikhakna ah a gen ngiat ahihi. “Kei pen no mau mah bangin nuntaakna a thupisak zaw den Pro-life khat ka hi a, no mau tawh ih ngaihsutna leh ih kalsuanpih thute a kibang ahihi. Na Pawlpi uh hong nawngkaisak nuamte lak pan kong hung ding a, hong kilanghpan den ahi Pawlpi min tawh na makaih uh pilna sanginn leh University te, business owners te a kipan mimal leh Pawlpi kalsuanna ah suahtaakna taktak na ngah theihna ding un kong hanciampih ding hi. Tua pen na Rights uh ahihi” ci ngiat hi.\nHih Donald Trump laikhak pen The18th Annual Catholic Leadership Conference,(Oct 4-6) Denvar khuapi ah sim khiatna kinei hi.\nAma genna ah “Catholic thuzuite, phungzi, nungak siangtho leh tangval siangtho ten USA gam pen khangto sak in thahat sak a, gambup tangthu sungah mun lianpi a luahte a hi uh hi” ci hi. Hih thu pen makai dangte gen khiat nop ngei loh leh a ipsim tawntung uh thumaan ahihi. Ahizongin US Catholic ten Donald Trump pen a etcik mahmah laitak uh ahihi.\nHillary Clinton leuleu pen Donald Trump tawh a kilehbulh lian uh ahihi. Catholic te simmawh in a nasepna uh ahi pilna sinna sanginn College, University, damlo kepna Catholic hospitals, piteek puteek kepna, Fund zonna cihte a nawngkai sak nuam den leh a langhpan den khat ahihi. The Little Sisters of Poor te (nungak siangthote) tungah tatsia phadiak hi. Nauphiatna, nugil sunga nau lakkhiat cihte a panpih mahmah khat hi in, Pro-life het lo hi. Donald Trump in a laigelhna ah “Catholic Pawlpi ten suahta taka na a sep theihna ding uh lampite a khaktan den khat ahihi. Catholic te tungah Hostile mahmah hi” ci hi. Tua zong US Catholic tangthu sungah thumaan mah ahihi.\n(Ka tom kaih hi.)\nPrevious: Hurricane Matthew hangin Haiti gamah mi 283 sikhin ~ ZD\nNext: Christian Hymn te’ tangthu: Gunpi Ah I Kikhawm Ding Hiam?


url: =Germany ah Cable Car in akhuam phukha in vandawn ah mi 75 awkcip :: ZOMI DAILY\nposted on 31 July 2017 at 11:43 am Lomkholna: Germany, News, Sawltak, World\nGermany, Cologne Ciy khuasung aom Cable Car khatin akhuam phukha in buaina piang ahih manin vandawn ah mi 75 bang awkcip uh cih BBC pan kiza hi. Hih Cable Car pen Germany, Cologne City, River Rhine kici tuipitung nawkin akibawl ahihi.\nCable Car pawlkhat pen vandawn ah sangvelval mahmah a, asangna Pi 130 (Meter 40) bang aphakna zong om cihi. Cable Car khatin khuam aphutkhak ciangin avekin khawlcip a, atuang khempeuh vandawn ah awkcip uhhi.\nTuaciang in Cologne City aom Fire Crews leh Rescue Teams te’n delhpah uh a, asungah a awkcip Passengers te khautawh damdam in khaisuk in kumpih uhhi.\nAphutkhak hunpen Sunday nitaklam 3:30pm hunpawl hi a, hih buaina apian laitak in Cable Car 32 sungah mi adimin atuang kici hi.\nNaupangno pawlkhatzong Cable Car sungah awkcip uh a, bangci aki honkhiadiam cih ki patauman mahmah hi. Ahi zongin anu apa tetawh ki henkhawm in, khautawh damdam in kikhai sukkhawmthei bilbel uhhi.\nHih Cable Car tuahsiatna hangin asi aliam kuamah omlo bilbel cih kiza hi. Ahi zong Guardian te Report bawlna ah nupi naupaai khatleh adang nupi khat tawmciktuak liam uh ci a, ahuaisialua bel cilo hi.\nPhoto leh Video Clip aki khahkhia pawlkhat ah naupangno tepen anu apa te ii angsung ah kihenkhawm in kikhaisuk uh a, cikziat huai mahmah hi.\nBanghang in Cable Car khatin akhuam phukhamawk hiam cihpen kitheician nailo a, thunei te’n kansan uh kici hi.\nVideo: Passengers left stranded after cable car accident in Cologne\nCable Car akhawlcip ciangin amasapenpen in aki honkhia ahi Martina leh Hans-Peter Rieger te nupa in Guardian te tungah agenna ah amau nupa pen akiteenzawh uh kum 41 Wedding Anniversary abawl uh hi a, tuani phawkna in Cable Car anupa un atuangkhawm uh cihi.\nRelated: Philippines ah ngawngtan athuak Germany gammipa luanghawm ki mukhiata\nCable Car akhawlcip ciangin Rescue Crew te’n akhut uhtawh agalpan in Hand signal honglak in, bangmah lunghimawh lohding leh daitak in omhithiat dingin hong theisak uh ci’n Mr Rieger in genkhia hi. Hih Wedding Anniversary bel phawktawntung in omding hi ci’n genbeh hi. Sawltak #zomidaily\nPrevious: Facebook azangden mipi te Category khenpi 4 in kikhenthei, nang koisung ah kihel?\nNext: Yangon pan Dawei zuanin apai meileng maiah pasal khat asisa akikhai lingleng in kimu